# Ein Bild, das Text enthält. Automatisch generierte Beschreibung

# Vorwort

Wieder einmal ging ein Jahr vorüber, und wir befinden uns am Ende des Jahres 2020 – Zeit, einige Bücher noch aufzuarbeiten, die ich Euch anbieten möchte.

Dieses Jahr hat uns allen eine Menge abverlangt – doch Gott hat uns hindurchgetragen.

Für mich persönlich bot die Zeit, die ich gewonnen habe, die Gelegenheit, einige neue Bücher zu erstellen. Gleichzeitig überarbeite ich viele der alten Bücher, sei es, um Fehler zu beheben oder neue Inhalte hinzuzufügen. Zunächst möchte ich die bestehenden Autorenbücher bearbeiten, danach sollen dann die Bücher zum Kirchenjahr, die Andachtsbücher und 1-2 neue Reihen aktualisiert werden.

Vielleicht hat aber auch der eine oder die andere Lust, mitzumachen und neue Bücher zu erstellen – sprecht mich einfach an.

Euch allen wünsche ich Gottes reichen Segen und dass Ihr für Euch interessante Texte hier findet. Für Anregungen bin ich immer dankbar.

Gruß & Segen,

Andreas

# Auff den ersten Sontag des Aduents

**von der ersten zukunfft vnsers Herrn Jesu Christi/ Euangelion Matth. 21. Zacharie 9. vnd Psalm. 118.**

## Ich glaube an Jesum Christum vnsern Herrn.

**Da sie nun nahe bey Jerusalem kamem/ gen BEthphage/ an den Olberge/ sendet Jesus seiner Jünger zwen/ vnd sprach zu jn: Gehet hin in den flecken/ der für euch ligt/ vnnd balt werdet jr ein Eselin finden angebunden/ vnd ein Füllen bey jr/ Löset sie auff/ vnd füret sie zu mir. Vnnd so euch jemandt etwas wirdt sagen/ so sprecht: Der Herr bedarff jr/ So balt wirt er sie euch lassen. Das geschach aber alles/ auff das erfüllet würde/ das gesagt ist durch den Propheten/ der da spricht: Saget der Tochter Zion/ Sihe/ dein König kompt zu dir sanfftmütig/ vnd reyt auff einem Esel/ vnd auff einem füllen der lastbaren Eselin. Die Jünger giengen hin/ vnnd theten wie jnen Jesus befolhen hette/ vnnd brachten die Eselin/ vnd das Füllen/ vnd legten jre kleider drauff/ vnd satzten jn darauff. Aber vil volcks breytet die kleyder auff den weg/ die andern hieben zweyge von den beumen/ vnd streweten sie auff den weg. Das volck aber das vorgieng vnd nachfolget/ schrey/ vnd sprach: Hosianna dem son Dauid/ Gelobet sey/ der da kompt in dem namen des Herrn/ Hosiann i nder höhe.**

## **Warumb nennet man dise zeit das Aduent?**

DAmit man predige vnd bedencke/ wie der ewige Son Gottes/ auß seines himlischen Vaters schoß/ in dise welt kommen ist/ vnd vnser elendes fleisch vnd blut warhafftig/ doch one sünde an sich genommen hat.

## **Warumb ist der Son Gottes inn die Welt kommen?**

Nicht das er vns ein new Gesetze oder weltlich reich gebe/ oder Moses gesetz erklere oder außlege/ sondern das er vnser ewiger König vnnd Priester würde/ vnnd gebe sein leben zur versönung/ vnnd löse gelt für vnser sünde/ Matth. am 20. vnnd mache vns arme sünder gerecht vnd selig/ 1. Timoth. 1. vnd errette vns auß dem ewigen gefengknuß/ durch das blut seines bundes/ Wie Cyrus die gefangenen auß Babylon loß gelassen/ als Zacharias zuuor geweissaget hat.

## **Erklere mir des Propheten Zacharie weyssagung von Jesu Christo?**

Frewe dich von hertzen du heyliges Jerusalem/ du liebe braut vnd eyniges erbe Gottes/ Denn dein mechtiger König der Herre Jesus Christus kommet zu dir in die Welt/ vnnd sencket sich in dein elend vnd armut/ vnd stecket sich in deine schuldt/ darmit er dir arme sünderin/ eine rechte gerechtigkeyt/ vnd ewiges heil vnd leben zubereite vnd schencke/ vnd erlöse dich von allen deinen feinden/ vnd helffe dir auß der hellischen gruben vnd kercker/ darinnen du vmb Adams vnd deiner sünden willen/ gefangen ligest. Vnd solche erlösung richt er auß durch das thewre blut seines bundes/ welchen er mit dir vnd Abraham gemacht hat/ das er dein Gott wil sein von ewigkeyt zu ewigkeit/ Genesis am 17.

## **Wie sollen wir das Aduent Chrisltich begehen/ vnd der zukunfft Christi trösten?**

Wir sollen vnser elend erkennen/ vnd des Propheten worten festiglich glauben/ das wir durch die menschwerdung Jesu Christi/ auß der teufelischen gefengnuup (wie die Kirche singet) erlöset/ vnd das die gefengnuß wider gefangen/ Psalmo 68. vnd zubrochen ist/ Vnd das das blut des newen Testamentes/ darmit wir in der Tauffe besprenget/ vnd im Abendmal getrencket werden/ vnser einiger schmuck vnd gerechtigkeit ist/ darinnen wir/ vnnd vnsere gebete/ Gott gefallen vnnd angeneme sein. Vnd sollen disen vnsern König mit freuden auffnemen/ vnd sein reich vnd wort rhümen/ vnd außbreyten helffen/ vnd jm auß dem 118. Psalm glück vnnd heyl wünschen/ vnnd in seinem trewen dienst vnnd hertzlichem gehorsam/ in lieb vnd leyde/ mit freuden vnd gedult/ willig vnd vntertheniglich biß an das ende verharren.

# Auff den andern Sontag des Aduents

**vom Jüngsten tage/ Luce am 21. Josue am 6. Psalmo 29. Leuiti. am 25. 1. Thessalon. 4.**

## Ich glaube an Jesum Christum/ der da kommen wirt zu richten die lebendigen vnd die todten.

**VNd es werden zeychen geschehen an der Sonnen vnd Mon/ vnd Sternen/ vnd auff erden wirdt den leuten bange sein/ vnnd werden zagen/ vnd das Meer/ vnd die Wasserwogen werden prausen/ vnnd die menschen werden verschmachten für forcht/ vnd für warten der dinge/ die kommen sollen auff erden/ denn auch der Himel kreffte sich bewegen werden. Vnnd als denn werden sie sehen des menschen Son kommen in der wolcken/ mit grosser krafft vnd herrligkeyt. Wenn aber dises anfehet zu geschehen/ so sehet auff/ vnd hebet ewre heubter auff/ darumb/ das sich ewer erlösung nahet. Vnd er saget jnen ein gleichnuß: Sehet an den Feigenbaum/ vnd alle beume/ wenn sie jetzt außschlagen/ so sehet jrs an jnen/ vnd mercket/ das jetzt der Sommer nahe ist. Also auch jr/ wenn jr diß alles sehet angehen/ so wisset/ das das reich Gottes nahe ist. Warlich ich sage euch/ diß geschlecht wirt nicht vergehen/ biß das es alles geschehe. Himel vnnd erden vergehen,/ aber meine wort vergehen nicht.**

## **Was lehret diß Euangelion?**

DAs Jesus Christus am ende dieser welt sich offenbaren/ vnd sichtiglich in wolcken kommen wirdt/ mit grosser krafft vnd herrligkeit/ gericht zu halten/ vber die todten vnd lebendigen/ vnd die seinigen zu erlösen/ vnd in seines vatters reich heim zu holen.

## **Wann wirdt der Jüngste tag werden?**

Das gebüret vns nicht zu wissen/ Actorum 1. Weyl es allen menschen vnd Engeln verborgen ist. Nach dem aber die Aposteln jre zeyt allbereyt die letzte stunde nennen/ 1. Johan. 2. vnd wir im ende der vierden Monarchien leben Daniel. 2. Vnd der Antichrist schon offenbart/ vnnd durch den geyst Gottes verdampt ist/ 2. Thessalon. 2. vnd das Euangelion biß an der welt ende ist außgebreytet/ Matth. 24. vnd die liebe erkaltet/ vnnd die leute gantz sicher in allem wollust vnd geitze leben/ vnd vilen angst vnd bang ist/ vnnd wunderbarliche zeychen am Himel vnd erden teglich geschehen/ vnd der Teufel schier gar ledig vnd loß ist/ kan der Jüngste tage nimmer fern sein/ darumb mögen wir wol alle stunde auffsehen.

## **Wie wirt es am jüngsten tage zugehen?**

Der Herr Christus wirt in einem grossen wetter/ wie zu Elia 2. Reg. 24 vnd in der stimme seiner posaunen vnd feldgeschrey kommen/ 1. Cor. 15. vnd Himel vnd erden in einem donnerschlag zuschmettern vnd anzünden/ das alles krachen vnd brechen wirt/ vnd alle Element für hitze schmeltzen/ vnd die erde vnd alle werck auff erden in einem klos gesintert werden/ 2. Pet, 3. Mit disem schalle/ wirt er alle die vnter der erden schlaffen/ auffmuntern vnd erwecken/ Daniel am 12. vnd in einem nuh/ new Himel/ Erden/ vnd allerley creaturn schaffen/ Esai. am 66. vnd die lebendigen in ein vnsterblichs wesen/ wie Enoch Genesis am 5. verwandeln/ vnnd alle Gottlose vnnd glaubige/ für seinen Gerichtstul stellen/ vnd das entliche vrtheil sprechen/ Matth. 25.

Die Gottlosen so dem Euangelio vngehorsam gewest/ wirdt er von seinem angesicht/ in das hellsiche fewer vnd ewig verderben verstossen/ 2. Thess. 1. vnnd die glaubigen in seines vatters reich/ vnnd in das rechte gelobte landt einweysen/ vnnd mit jnen in ewigkeyt herrschen vnd regieren vber alle seine feinde/ wie solches in der Stat Jericho fürgebildet ist/ Josua am 6.

## **Erklere mir das bilde?**

Jericho ist die welt/ ersoffen in grosser lust vnd Heidnischer abgötterey. Der gnadenstul vnd bundes laden/ ist der Herre Christus/ Roman. 3. welcher ist der Fürst vber das heer des HErren/ vnd offenbaret sich bey Jericho/ Josua am 5. Disen gnadenthron lesset Gott dise 6000. jar vmbtragen in der welt/ durch seine Leuiten/ Apostel/ Prediger Marci am letzten.

Rachab die arme sünderin/ ist die arme Christenheyt inn der welt/ die nimpt die gesanten Gottes an/ vnd glaubet jren worten/ die kennet man an der roten schnur/ vnnd an der bekentnuß des gecreutzigten Jesu Christi. Am sibenden tage/ höret man das feldtgeschrey/ das ist/ wenn der rechte vnd ewige Sabbath wirt anbrechen/ da wirt der Ertzengel inn seine posaune stossen/ vnnd wirt die welt eingehen/ vnnd wie dise Stat/ verprant vnd verbandt werden. Rachab aber/ vnd was sich zu der Christenheit versamlet/ vnd ist mit dem rosinfarben blut Christi bezeichnet/ Wirt durch den rechten Josua in die ewige rhue gebracht werden/ vnd vnter dem volck Gottes in ewigkeyt wonen/ Denn werden wir auch beschniten/ vnd an leyb/ seel vnd geyst heylig werden/ vnd nimmer das Manna essen in der wüsteney/ sonder in Gott alles haben/ was vnser hertz wünschen vnd begern kan.

Vnnd weyl diese zerstörung/ wie auch die schöpffung der Welt/ vnnd die erlösung auß Egypten/ vnnd die empfengnus vnd aufferstehung Christi/ vmb Ostern geschehen ist/ hoffen wir auch vmb dise zeyt/ des schönen vnnd ewigen Lentzen/ vnd der frölichen erscheinung Christi/ vnnd entlichen erlösung der ellenden Christenheit.

## **Wie sollen wir die ander zukunfft Christlich bedencken?**

Wir sollen der schrifft von hertzen glauben/ vnnd auff disen seligen tag/ mit freuden vnnd gedult hoffen/ vnnd mit allen Heyligen (inn der Offenbarung Johannis am letzten) vnnd allen creaturen/ vmb Christi zukunfft seufftzen vnd beten/ Rom. 8. Vnd sollen vnsere hertzen nicht beschweren mit fressen/ sauffen vnd sorgen für die narung/ Auch nicht sicher sein vnd schlaffen wie die tollen Junckfrawen/ Matth. 25. Sondern in guter bereytschafft sitzen/ wacker vnd nüchtern sein/ vnd tag vnd nacht auff diß feldgeschrey/ hal/ posaunenschal/ vnd vnser erlösung warten/ Damit wir wirdig sein für dem gerichtstul Gottes zu stehen/ vnd das ewige leben vnd herrligkeyt zuererben.

# Auff den dritten Sontag des Aduents

**Das Messias gewißlich kommen ist/ ein bericht/ Matth. 11. Rom. 1. Dani. 9.**

## Ich glaube an Jesum Christum/ geborn auß Maria der Junckfrawen.

**DA aber Johannes im gefengknus die werck Christi höret/ sendet er seiner Jünger zwen/ vnd ließ jm sagen: Bist du der da kommen sol/ oder sollen wir eines andern warten? Jesus antwort/ vnd sprach zu jhnen: Gehet hin/ vnd sagt Johanni wider/ was jr sehet/ vnd höret: Die blinden sehen/ vnd die lamen gehen/ die außsetzigen werden rein/ vnd die tauben hören/ die todten stehen auff/ vnnd den armen wirdt das Euangelion gepredigt. Vnd selig ist der sich nicht an mir ergert.**

**Da sie hingiengen/ fieng Jesus an zu reden zu dem volck von Johanne: Was seydt jr hinauß gegangen inn die Wüsten zusehen? wolt jr ein rhor sehen/ das der wind hin vnd her wehet? Oder/ was seyd jr hinauß gegangen zusehen? woltet jr einen menschen in weychen kleidern sehen? Sihe/ die da weyche kleider tragen/ sind in der Könige heuser. Oder/ was seidt jr hinauß gegangen zusehen? woltet jhr einen Propheten sehen? Ja ich sag euch/ der auch mer ist/ dann ein Prophet/ dann diser ists/ von dem geschriben stehet: Sihe/ ich sende meinen Engel vor dir her/ der deinen weg vor dir bereyten sol.**

## ***Was stehet in disem Euangelio?***

DA Sanct Johannes den Herren Christum fragen lest/ ob er der rechte Messias sey/ oder ob man auff einen andern warten solle/ weyset er sie auff die gegenwertigen wunderwerck/ vnd auff die predigt des Euangelii/ vnd Sanct Johannis des Teuffers bestendige zeugnus/ vnd warnet jederman/ das man sich an seiner elenden vnd geringen gestalt nicht ergern/ oder stossen wölle.

## ***Was sollen wir hierauß lernen?***

Das der ewige Son Gottes/ gebenedeyte samen/ vnd leibes frucht des Weibes/ der ware Messias/ welcher Adam/ Abraham vnd Dauid verheissen war/ auß Dauids stamm vnd geblüte geboren/ vnd in dise welt kommen ist/ von anbegin der Welt 3962. jar. Darumb darff man auff keinen andern Messias warten/ wie die Juden thun.

## ***Sage mir gewisse zeugnus vnd gründe auß der Schrifft?***

Denn der Scepter vnnd Regiment/ ist vor 1500. iaren von den Juden weggenommen/ wie Jacob geweissaget/ Genesis 49.

Vnd Jerusalem vnnd Bethlehem sampt ihrem Tempel vnnd Religion/ ligt nun so lang in der aschen/ Micheas am 5.

Vnnd die Juden sind vnter die Heyden außgestrewet/ vnd haben keinen gewisen ort oder Propheten mehr/ vnnd kennen jhr geschlecht nimmer.

Vnd Johannes der vorlauffer des Messie/ hat mit fingern auff Christum gezeiget/ Malach. 3.

Vnd vnser Messias hat seine gegenwertigkeyt mit grossen vnd vnzelichen wunderthaten beweyset/ Esai. 35. vnd hat das Euangelion vnter die Heiden gesendet/ biß an der welt ende/ Psalm. 19. Vnnd Danielis 70. wochen sind lengst erfüllet.

## ***Berichte mich von den 70. Wochen?***

Im außgang der 70. iar der Babilonischen gefengnus/ welches ist/ das erste jar Cyri vnnd Darii Cyaxaris/ höret Daniel vom Engel Gabriel/ das nach 70. wochen Christus der Fürst solle gecreutziget werden. Es sollen aber die 70. wochen angehen/ wenn der beuelch wirt außgehen/ das Jerusalem wider solle gebawet werden/ welches solle geschehen sein nach 79. iaren/ im 7. iare Artaxerxis des mit der langen hande.

Denn dieser König liese Esram mit vil volckes vnd offentlichen mandaten ruhlich wider gen Jerusalem ziehen/ 1. Esre. 7. Von diser zeyt sind 490. Jar (denn so vil machen 70. iar wochen) biß auff Christi aufferstehung.

Derhalben beweysen diese rechnung hell vnd klar/ das Messias lengst kommen/ vnnd von seinem eigen volck gecreutziget vnd getödtet ist/ Dani. 9.

## ***Warzu dienen vns dise zeugnus vnd rechnung?***

Das wir vnser religion hie mit bekrefftigen/ vnd vnser gewissen befriden können/ wider der Juden faule teydung vnd lose einrede.

Vnd das wir gewiß sein/ das wir arme Heyden auch Abrahams glaubige kinder sind/ die wir mit allen Ertzuetern/ Königen vnd Propheten/ dem ewigen waren Sone Gottes/ geborn von der Junckfrawen Maria/ dienen/ ehren vnd anruffen/ vnd durch ihn gesegnet/ vnd von sünde vnnd tode zum ewigen leben errettet werden/ durch seine andere erscheinung am jüngsten tage.

# Am vierdten Sontag des Aduents

**Viererley zeugnus von Jesu Christo/ Johan. 1. Psal. 45. Esaie. 53.**

## Ich glaube an Jesum Christum vnsern Messiam/ Könige vnd Priester.

**VNd diß ist das gezeugnus Johannis/ da die Juden sandten von Jerusalem/ Priester vnnd Leuiten/ das sie jn fragten: Wer bistu? Vnd er bekant/ vnd leugnet nicht. Vnd er bekant: Ich bin nicht Christus. Vnd sie fragten jn: Was denn? Bist du Elias? Er sprach: Ich bins nicht. Bist du ein Prophet? Vnd er antwort: Nein. Da sprachen sie zu jm: Was bist du denn/ das wir antwort geben denen/ die vns gesandt haben/ was sagst du von dir selbs? Er sprach: Ich bin ein rüffende stimm/ in der wüsten/ Richtet den weg des Herren/ wie der Prophet Esaias gesagt hat.**

**Vnd die gesandt waren/ die waren von den Phariseern/ vnd fragten jn/ vnd sprachen zu jm: Warumb tauffest du dann/ so du nicht Christus bist/ noch Elias/ noch ein Prophet? Johannes antwort jhnen/ vnnd sprach: Ich tauffe mit wasser/ aber er ist mitten vnter euch getretten/ den jr nicht kennet/ der ists/ der nach mir kommen wirt/ welcher vor mir gewesen ist/ des ich nicht werd bin/ das ich seine schuchriemen aufflöse. Diß geschahe zu Beth Araba jhenseyt des Jordans/ da Johannes tauffet.**

## **Waruon lautet diß Euangelion?**

VON dem herrlichen vnnd tröstlichen zeugnus Sanct Johannis des Tauffers/ von welchem Esaias 40. vnd Malachias 3. zuuor geweyssaget/ Vnd das Sanct Johannes der Euangelist so hoch rhümet/ welches vns die Christenheyt jerlich erinnert neben der bekentnus Sanct Thome/ Stephani vnnd Sanct Johannis des Euangelisten/ auff das wir auß diesem auußschuß der Aposteln/ Euangelisten/ Mertterer vnnd Propheten/ vnnd auß jrem einhelligen zeugnus/ das newgeboren Kindlein recht erkennen lernen.

## **Was zeugen die theuren Heyligen Gottes/ von Jesu Christo?**

Sanct Thomas bekennet ihn für seinen Gott vnd Herrn/ vnd wirdt selig weyl er an jn glaubet/ Johan. 20.

Sanct Stephan zeuget mit seinem munde vnd blute/ das diß kindlein der grosse Prophet ist/ Welchen Gott Deutero. am 18. durch Mosen verheissen hat/ vnd das er Gottes wort in seinem munde füre/ vnnd vns den rath vnd willen Gottes erklere/ Psalmo 2. Vnd sihet jhn stehen zu der rechten des Vatters/ vnd ruffet jn an/ vnd befilcht jm seinen Geyst/ Acto. 7.

Sanct Johannes der Euangelist zeuget auß Mose/ das Christus das ewige wort/ vnnd eingeborner warer Son Gottes ist/ der von ewigkeyt bey dem Vatter gewesen/ durch welchen alles geschaffen und außgericht/ vnd das leben dem verlornen menschlichen geschlecht widerbracht ist/ vnd wir kinder vnnd erben Gottes werden/ wenn wir glauben an seinen namen vnd Euangelion.

Sanct Johannes der Tauffer zeuget auß sonderlicher offenbarung Gottes/ das Christus für ihm gewesen sey/ vnd das auß Christi fülle/ alle menschen gnade vmb gnade nemen/ vnnd das er sey das Lamb Gottes/ welches vnser sünde treget.

## **Erklere mir das zeugnus Johannis.**

Sanct Johannes deutet das priesterthumb vnd opffer des alten Testaments auff Jesum Christum/ vnd zeuget vnd bekennet/ das Christus jn weit vbertreffe/ vnd ein höher wesen/ ampt vnd beruff habe/ denn er vnd alle andere menschen. Denn der vom Himel kombt ist vber alle/ Johannis am 3. Dieweyl der eingeborne Son Gottes ist/ vnd ein heiliger mensch one sünde von einer reinen Junckfrawen auß Königlichem stamme/ durch den heiligen Geyst geboren/ vnnd ist von Gott gesetzet vnd verordnet zu einem ewigen Priester vnd mittler/ Psalm. 110. das er der rechte Aaron sey/ den Gott selbs mit seinem öle vnd Geyst gesalbet/ vnd versigelt/ Psalm. 45. vnt mit der Königlichen krone/ vnnd priesterlichem vnd heyligem schmucke/ Psal. 8. vnd mit ehre/ preyß vnd ewiger herrligkeit gezieret 2. Petri 1. Vnd zu einem lerer vnd Bischof vnser seelen geweihet vnd eingeweyset/ Psalm. 2. Vnd seine hende gefüllet/ vnd jm alles vntergeben vnd eingereumet hat/ Darmit wir alle auß seiner fülle vnd reichthumb seiner gnaden/ vnd himlischen schetzen/ gnade segen vnd allerley güter vnd gaben empfiengen/ Psalm. 68. Vnd des heyligen Balsams vnnd salbung/ so von dem haubte Christo auff seine glidmaß tröpfelt/ theylhafftig wurden/ Psalm. 133. Vber das alles/ so hat ihn Gott zum Lamb Gottes gemacht/ vnnd ihm alle vnsere schuld vnnd sünde auffgeleget/ das er durch sich selber/ vnd sein eigen thewer blut vnd todt/ das rechte schuld vnnd sündeopffer würde/ Esaie 53. 2. Corinth. 5. Vnd das krefftige lösegeldt vnnd ranzon/ Matth. 20. vnnd versünung vnd gnugthuung 1. Johan. 2. welches Gottes zorn stillete/ vnnd vnsere sünde truge bezalete vnnd wegneme/ vnd erarnete vnd erwürbe vns durch sein einiges vnnd volkommens opffer (Hebre. 10.) vergebung aller vnser angeborner vnd wircklicher sünde/ sampt einer newen gerechtigkeyt/ heyligem Geyste/ vnd dem ewigen leben/ Psalm. 22. Wenn wir glauben vnd vertrawen an seinen namen/ vnd ruffen jn an auß gutem gewissen.

## **Warzu dienen vns dise zeugnuß?**

Das wir Gott den Vater/ vnd den er gesandt hat JEsum/ für den rechten Christ vnd Messiam/ vnd vnsern Priester vnd König lernen erkennen/ Johan. 17. vnnd seinem namen trawen/ vnnd den in allen nöten anruffen/ damit wir durch ihn das ewige leben haben/ Vnd auff jm/ als auff der rechten leyter Jacobs/ inn den auffgeschlossen Hymel kommen können/ Johannis 1. Genesis 28.

Vnd das wir vns vor allen andern falschen Christen vnd gesalbeten hüten/ die vns auff ander mitler vnd vorbitter/ oder auff andere priester vnd versüner/ oder auff andere opffer vnd bezalung für vnsere sünde/ weysen vnnd leyten wöllen. Denn es ist kein ander name/ opffer vnd werck/ dadurch wir können selig werden/ denn das thewre blut Jesu Christi/ ein mal am Creutz auffgeopffert/ für der gantzen Welt sünde/ Actorum am 4.

# Auf den Christtage

**Vom ewigen wesen des Sons Gottes/ auß dem Euangelio Johannis. 1. Psalm.2. und 110.**

**Ich glaube an Jesum Christum/ Gottes einigen Sone.**

## Die erst Predig.

IM anfang war das wort/ vnnd das wort war bey Gott/ vnnd Gott war das wort/ dasselbige war im anfang bey Gott. Alle ding sind durch das selbige gemacht/ vnnd one dz selbige ist nichts gemacht/ was gemacht ist. In ihm war das leben/ Vnnd das leben war das liecht der menschen/ vnnd das liecht scheinet inn der finsternus/ vnd die finsternus habens nicht begriffen.

Es ward ein Mensch von Gott gesandt, der hieß Johannes. Der selbige kam zum zeugnus/ das er von dem liecht zeugete/ auff das sie alle durch ihn glaubten. Er war nicht das liecht/ sonder das er zeugete von dem liecht.

Das war das warhafftige liecht/ welchs alle Menschen erleuchtet die in dise welt kommen. Es war inn der welt/ vnnd die welt ist durch das selbige gemacht/ vnnd die welt kante es nicht. Er kam in sein eigenthumb/ vnd die seinen namen jn nicht auff/ wie vil jn aber auffnamen/ denen gab er macht Gottes kinder zu werden/ die an seinen namen glauben. Welche nicht von dem geblüt/ noch von dem willen des fleysches/ noch von dem willen eines Mannes/ sondern von Gott geboren sind.

Vnd das wort ward fleisch/ vnd wonet vnter vns. Vnd wir sahen seine herrligkeit/ eine herrligkeyt als des eingebornen Sons vom Vater/ voller gnade vnnd warheyt.

### **Sage mir ein stück auß disem Euangelio?**

Im anfang war das wort/ vnnd das wort war bey Gott/ vnd Gott war das wort/ das selbige war im anfang bey Gott.

### **Von wem lautet diser Text?**

VON Gottes eingebornen Sone vnserm lieben Herren Jesu Christo/ welcher vnser fleisch an sich genommen hat/ nach anfang der welt 3962. jar.

### **Warumb nennet der Euangelist den Son Gottes/ ein wort?**

Damit er rede wie die schrifft redet/ Denn Moses schreibet auch Genesis am 1. das gott alles durchs sprechen geschaffen hat. Vnd der 33. Psalm singet: Durchs wort des Herrn sind die Himel gemacht.

Zum andern/ weyl diser Sone auß des Vatters hertzen liecht vnd glantz/ zu einer eigenen person geborn/ vnnd hat des Vattern wort vnd beuelch/ als ein einiger Dolmetscher vnd Legat der heyligen Dreyfaltigkeyt gefüret/ nennet er den son Gottes/ das ewige wort des lebens/ Zu vnterscheid des mündtlichen vnd gepredigten wortes.

### **Erklere mir die wort im Text/ fein richtig vnd einfeltig?**

Im anfang) Da alle creaturen geschaffen wurden/ da war schon das wort/ der Son Gottes/ Denn er hat seine herrligkeyt vnd person gehabt/ ehe der welt grund geleget wardt/ Johan.17. Psalmo 68. vnd von ewigkeyt.

### **Vnd das wort war bey Gott.**

Das ist/ Der Vatter hat sich mit seinem lieben Sone besprochen vnd berathschlaget/ in dem verborgenen rath der heyligen Dreyfaltigkeyt/ von der erschaffung vnd erhaltung aller creaturen/ vnd von dem höchsten vnd wunderbarlichsten wercke Gottes/ der menschwerdung vnd erlösung des menschlichen geschlechtes/ Psalom 2. vnnd 110. Johan. 16. Gene. 1.

### **Vnd Gott war das wort.**

Das ist/ Das wort (denn also sol der Text geordnet werden) war Gott, das ist/ der Sone Gottes/ welchen der Vatter auß dem einigen Göttlichen wesen gezeuget hatte/ der war auch warer vnd natürlicher Gott/ eben der natur vnnd substantz/ welcher der Vatter ist/ ob der Son wol ein andere vnd eigene person war.

### **Vnd das selbige war im anfang bey Gott.**

Das ist/ diser Sone hat ein eygene person/ Darumb wirt er seines persönlichen wesens (das selbige) genennet/ vnnd ist keine erschaffene person/ vor allen Creaturen auß nichts gemacht/ Sondern er war von ewigkeyt der eingeborne vnnd Göttliche Son Gottes.

### **Warzu dienet mir dieser Artickel/ Das Jesus der ewige Son Gottes ist?**

Damit ich seinem worte/ so er mir auß seines Vatern schoß/ vnd dem rath der heyligen Dreyfaltigkeyt hat herfür bracht/ deste gewisser glauben könne/ vnnd sein leyden vnnd sterben im fleysch deste höher achten/ vnd des gewiß sein/ das sein opffer/ fürbit vnnd schutz/ eine völlige genugthuung für alle meine sünde/ vnd krefftiges gebete vnd allmechtige hülffe sey/ wider welt/ tode vnd alle Teuffel/ vnd das ich in krafft dises Johannis Euangelion/ für aller Türckischer vnd Jüdischer zauberey/ verwaret sey.

## Die ander Weynachtpredigt/.**ausz dem Euangelio Johan. 1. Von den zweyen grossen wercken des Sons Gottes/ Der erschöpffung der Welt/ vnd erlösung Menschliches geschlechtes/ Johan. 1. Psalm. 33. vnd 78.**

**Ich glaube an Jhesum Christum vnsern Herren/ schöpffer vnd erlöser.**

### **Wie lautet der Text ferner im Johanne?**

Alle ding sind durch das selbige gemacht/ vnnd one das selbige ist nichts gemacht/ das gemacht ist/ In jm war das leben/ vnnd das leben war das liecht der menschen/ vnd scheinet in die finsternus.

### **Waruon redet diser Text?**

VOn dem amptpe vnnd den zweyen grösten wercken/ des eingebornen sons Gottes/ Nemlich/ das er sampt dem Vatter vnnd heyligen Geyste/ alle dinge erschaffen vnd erhalten/ vnnd wircke für vnd für mit dem Vatter/ vnd hat selber alles gethan vnd außgericht/ was im alten Testament wunderbarlich geschehen ist/ vnnd das er das leben/ dem armen menchlichen geschlechte durch sich selbs hat widerbracht/ vnd im mündtlichen worte/ welches da ist das liecht/ das inn der finstern welt leuchtet 2. Petri 1. vns newgeboren vnnd zu kindern Gottes gemacht.

### **Erklere mir die Wort im Text fein deutlich.**

Alle ding  
Das ist/ alle Creaturen in Himel vnd Erden/ sichtig vnnd vnsichtig/ sind durchs wort des Herrn gemacht/ vnd werden ierlich in krafft dises Sons Gottes geschaffen vnd erhalten/ vnnd alle wunderthaten im alten Testament sind auch durch den Son gemacht.

Denn eben das selbige wort/ hat Enoch inn das ewige leben versetzet/ Noah den Regenbogen gegeben/ Mosen in seinem körblein erhalten/ die Israeliten durchs rote Meere gefüret/ 1. Corint. 10. Josua beschützet/ Samson gestercket/ Dauid in seinem elende/ Daniel in der lebengruben bewaret.

In im war das leben.  
Das ist/ da Adam durch sein ungehorsam den ewigen todt/ vber das menschliche geschlecht/ wie ein sündflut fürete/ hat diser Sone/ in welchem das leben wesentlich war/ den tode verschlungen/ vnd das leben/ dem armen menschlichen geschlechte widerbracht/ vnd auß gnaden geschencket.

Vnnd das leben war das liecht der Menschen.  
Das ist/ Da alle welt ovm Teuffel geschendet, vnd verblendet warn/ vnd hette in ewiger finsternus vnd schatten des todes wandeln müssen/ hat diser Son Gottes ein liecht angezündet/ vnnd auff den rechten leuchter gestecket/ wie im tabernackel vorgebildet/ damit wir ein liecht hetten für vnsere füß/ vnd könden Gottes genedigen willen in seinem Sone erkennen/ vnnd in solchem liechte wandeln vnd ewig selig werden 2. Petri. 1.

### **Warzu dienet mir solcher Artickel?**

Das mein glaube auß solchen texten gestercket vnd ich vergewisset werde/ das mein Herre Christus ein allmechtiger Son Gottes ist/ vnd der seligmacher der gantzen welt/ vnnd das brennende liecht des Euangelii mit hertzlicher zuuersicht ergreiffe vnd anneme.

Denn alle die an dises wort/ Son/ leben vnnd liecht von hertzen glauben/ die sind kinder vnd erben Gottes brüder vnd miterben Jesu Christi/tempel des heyligen Geystes/ vnnd haben das ewige leben/ Johan. 17.

## Die dritte Weynachtpredigt **Von der menschwerdung vnd herrlicher beywonung Jesu Christi/ Johan. 1. Psal. 45. vnd 110.**

Ich glaube an Jhesum Christum/ geborn ausz Maria der Junckfrawen.

### **Wie heyst der Text ferner im Johannes 1. cap.**

Vnd das wort war fleisch/ vnnd wonet vnter vns/ vnd wir sahen seine herrligkeit/ als des eingebornen Sons vom Vater/ voller gnaden vnd wareyt.

### **Waruon lautet diser Text?**

VOn dem vnaußsprechlichen werck Gottes/ darüber sich alle Engel heutiges tages verwundern/ von der menschwerdung des Sons Gottes/ vnd das er als ein warer Immanuel vnter vns sichtiglich vnd leiblich gewonet/ vnnd hat seine Göttliche ehre vnnd mayestet sehen/ vnnd seine reiche grosse genade vnd gabe/ vns zukommen lassen.

### **Erklere mir dise wort auffs einfeltigste.**

Das wort) Das ist/ der ewige Son Gottes/ der von ewigkeyt auß Vatters wesen gezelet war/ der wardt fleisch/ das ist/ Er hat vnsere warhafftige menschliche natur an sich genommen/ da er vom heyligen Geyst empfangen/ vnd auß dem reinen Junckfrewlichen geblüte vnnd samen ein Mensch geboren ist. Denn diser einige Jesus Christus/ ist zugleych nach seiner empfengnus/ warer Gott vndwarer Mensch/ in einer vnzertrenten person/ nicht das die Gottheyt inn die Menscheyt/ oder die Menscheyt inn die Gottheyt verwandelt/ oder die zwo naturen vermenget sein/ Sondern es ist ein einiger Christus/ von ewigkeyt vom Vater geboren/ in der fülle der zeyt fleysch worden/ eine rechte natürliche leibes frucht Marie der werden Junckfrawen vnd Mutter Gottes/ doch one Mannes samen/ vnd one sünde gantz heilig vnd rein/ Vnd wonet vnter vns Leiblich vnnd sichtigklich/ denn er hat sich sehen/ hören vnd angreiffen lassen. Darumb ist er der rechte Immanuel/ vnd Gott mit vns/ der vor seiner Menschwerdung/ vnnd nach seiner Auffart vnsichtigklich vnter vns wonet/ Aber inn den tagen seines Fleysches/ ist er vnter vns gewesen inn Knechtes gestalt.

### **Vnd wir sahen seine herrligkeyt.**

Das ist/ Wiewol er mit vnserm fleysch/ alle vnsere gebrechligkeyt vnnd elende an sich name/ doch one sünde/ vnd gieng in knechtes gestalt/ vnd eusserte vnd verziehe sich eine zeytlang seiner Göttlichen ehre vnd Mayestet/ Philippen. 2. Psalm. 8. So ließ er doch seine ewige Göttliche macht vnd herrligkeyt blicken auff Erden/ inn seinen wunderthaten auff dem berge Thabor/ vnd nach seiner aufferstehung/ da er vns seine genade/ Wort vnnd heyligen Geyst sichtigklich zu Pfingsten mittheylet.

### **Warumb ist Gottes Sone fleysch worden?**

Damit er in annemung vnser natur vns beweyset/ das Gott mit Menschlichem geschlechte versünet/ vnnd vns zum ewigen erbteil annemen wolte/ Vnd das er im fleisch/ als ein schlachtlemblein Gottes leiden/ sterben/ vnd alle vnsere Sünde vnnd schulde bezalen künde/ vnnd erwürbe vnserm sterblichen/ elenden vnd schendtlichen fleisch/ die ewige vnsterbligkeyt krafft vnnd ehre 1. Corinth. 15.

### **Was fodert der Herr Jesus Christus von vns Menschen?**

Wir sollen durch das wort der aposteln an jn glauben/ vnnd das liecht annemen/ vnd das wort nicht verachten wie die Juden/ Vnd sollen vns seiner allmechtigkeyt vnnd menschwerdung trösten/ vnnd auff seinen namen Gott anruffen/ jme dancken/ vnd seine ehre vnd wolthat rhümen vnnd außpreyten helffen/ damit seine krafft vnd wolthat erkant/ vnd vil leute selig werden/ Vnd sollen vmb seinet willen yederman dienen/ wie er vns gedienet hat.

# Auff den Sontage nach dem Christage/

**Vom zeugnus vnd gedult Simeonis und Hanne/ Luc. 2. Esa. 28. vnd 8. Psalm. 118.**

**Ich glaube an Jhesum Christum vnsern Herren/ vnd felsen.**

VND sein Vatter vnnd Mutter wunderten sich des/ das von jm geredt ward. Vnd Simeon segenet sie/ vnd sprach zu Maria seiner mutter: Sihe/ diser wirdt gesetzt zu einem fall/ vnnd aufferstehen viler inn Israel/ vnd zu einem zeychen/ dem widersprochen wirdt. Vnd es wirdt ein Schwerdt durch dein seel dringen/ auff das viler hertzen gedancken offenbar werden.

Vnd es war ein Prophetin/ Hanna/ ein Tochter Phanuel/ vom geschlecht Aser/ die war wol betaget/ vnnd hette gelebt siben Jar mit ihrem manne/ nach jrer Junckfrawschafft/ vnnd war ein Witwe/ bey vier vnnd achtzig Jaren/ die kam nimmer vom Tempel/ dienet Gott mit fasten vnnd betten/ tag vnd nacht. Die selbige trag auch hinzu/ zu der selbigen stunde/ vnd preyset den Herrn/ vnd redet von jm/ zu allen die da auff die erlösung zu Jerusalem warteten.

Vnnd da sie alles volendet hetten nach dem gesetz des Herrn/ kereten sie wider in Galileam/ zu irer Stat Nazareth. Aber das Kind wuchs/ vnnd ward starck im Geyst/ voller weyßheyt/ vnd Gottes gnade war bey jm.

## **Sage mir die summa dises Euangelii?**

DA Maria die Junckfraw jr Sönlein in tempel opffert/ vnd der fromme Simeon fasset es auff seine arme/ fehet er an auß dem heyligen Geyste zupredigen vnd weißzusagen/ wie es dem Kindlein seiner Muter vnnd der Christenheyt gehen werde.

Dergleychen die Mutter Anna dancket Gott für das newgeborne kindlein/ vnnd zeuget das es der erlöser Israelis sey.

## **Was ist Simeonis Weyssagung?**

Ob wol Jesus Christus der heyland der Welt/ vnnd liecht der Heyden ist/ gleychwol werden ihm vil leute widersprechen vnnd entgegen sein/ vnnd die Bawleut vnnd Bischoffe/ werden jhn verwerffen/ Psalm. 118. vnnd vil leut werden sich an jhm vnnd seinem wort (1. Pet. 2.) stossen/ ergern vnnd fallen/ als an dem stein des anstossens/ vnnd felß der ergernus/ Esaie 8.

Auch werden sich viel auff disen köstlichen eckstein/ welcher one hende gemacht ist/ gründen/ vnd an diesem rechten helffestein/ hort vnd felsen auff ziehen/ vnd mit glaubigem hertzen an jhn halten/ damit sie für Todte vnd Teuffel nicht erschrecken/ vnnd durch diß kindlein selig werden/ Esaie 28.

Maria aber vnnd die liebe Christenheyt/ werden grosse angst/ trübnus vnnd hertzenleid haben/ Darumb das die welt sich mit gewalt wider Jesum Christum wirt rotten vnd aufflehnen/ Psalm. 2.

## **Was ist der Mutter Hanne zeugnus vnd leben?**

Sie bekennet frey vor yederman/ das der ware Messias geboren/ vnnd das diß kind/ der Herr vnd ewige Gott/ vnd der rechte erlöser Israelis sey/ der sie auß der geystlichen gefengnus des Teuffels durch sein blut vnd tode erlösen werde/ vnd harret auff disen Messiam biß in hundert iar/ in gedult vnd vnterthenigkeyt/ vnnd wartet neben andern Gottseligen/ des Tempels vnd jres gebetes/ Wie eine fromme Witwin/ eben in den geschwinden zeytten/ da das Lande voller krieg/ auffrhur/ vnd newer Regenten/ vnd grosser Tyrannen war.

## **Was sollen wir hierauß lernen?**

Wir sollen JEsum Christum vnnd sein geystlich reych erkennen lernen/ vnnd vns an seinem schwachen reych vnd wort nicht ergern/ vnnd vns zum creutze vnd gedult schicken/ vnnd mit langkmut hoffen auff seine frölich zukunfft vnd entliche erlösung vom hymel/ vnnd sollen vnsers beruffs/ lehrampts vnd gebete in vnterthenigkeyt außwarten. Vnnd da die Regiment vmb vnser sünde willen/ zurrüttet vnd verendert würden/ vnd es erhüben sich krieg oder auffruren/ sollen wir bey vnserm beruff/ vnd betten bleiben/ vnnd vns nicht in der Welt hader vnd zwispalt einmengen/ Wie der fromme Onias thete. So können wir mit gutem gewissen/ bey vnserm Christenthumb bleiben/ vnd wunderbalrich zwischen thür vnnd angel/ auch vnter den Tyrannen vnnd auffrürern erhalten werden/ Wie Maria/ Elisabeth/ Zacharias/ Simeon/ Hanna/ vnd andere/ die sich zu Herodes zeyten vnparteisch hielten/ vnd liessen die grossen heubter vnd vnruhige leute sich vntereinander auffreumen/ Denn wer lust zu friede hat/ vnd jaget jm nach/ der wirdt gute tage haben/ Psalm. 34. Vnd wirdt zur zeyt der versuchung/ Wie der Gottselige Loth erlöset werden 2. Petri. 2. Wer aber lust zu vnruhe vnnd krieg hat/ wirdt zerstrewet werden/ vnnd vmbkommen/ Psalm. 68.

# Auff den newen Jarsztage/ von der Beschneidung vnd völligem gehorsam Jesu Christi/ Luc. 2. Psal. 40.

**Ich glaube an Jesum Christum/ gelitten.**

DA die zeyt erfüllet war/ sandte Gott seinen Son/ geboren von eim Weybe/ vnd vnter das Gesetz gethon/ auff das er die/ so vnter dem Gesetz waren/ erlösete/ das wir die kindschafft empfiengen.

## **Was sol man an disem Feste bedencken?**

DAs Gottes vnnd Marien Son am achten tage nach Jüdischer weyse beschnitten ist/ vnd hat sein erstes blutströpflein für vnns vergossen/ vnnd seinen heyligen vnnd tröstlichen namen Jesus bekommen.

## **Warumb sind die Jüdischen Kindlein beschnitten?**

Das sie durch diß Sacrament vnd glaubenszeychen/ an jhrem leybe vergwisset würden/ das sie in die gemeine Gottes weren angenommen/ vnnd einen gnedigen Gott hetten/ vmb des verheissenen Weibes samen willen/ des sie Gott mit diesem zeychen hat erinnern wöllen/ Vnnd das sie wüsten/ das ire erste geburt gantz vnd gar verderbet were.

## **Warumb hat sich denn diß liebe Sönlein Gottes/ vnd heyliges kindlein beschneiden lassen?**

Das er alle gerechtigkeyt erfüllet/ Matth. 3. vnd thete den willen Gottes gerne/ Psalm 40. vnnd richtet vns zu durch seinen willigen vnd volkommenen gehorsam/ eine gantze gerechtigkeyt/ welche für Gott gülte/ dieweyl er seinem Vater in allen stücken mit thun vnd vnschuldigem leyden/ auch biß in den tode freywillig gehorsam war.

Denn wie durch Adams vngehorsam die sünde/ todt vnnd Gottes zorn/ alle menschen vberfallen hat/ Also sind alle die es glauben/ durch des Herren Christi gehorsam/ wider zu gnaden/ gerechtigkeyt vnd ewigem leben kommen/ zun Röömern am 5. Johan. 1.

## **Wie sollen wir vns disen gehorsam Christi nutz machen?**

Wir sollen vmb der anererbten vnd eigner schuld willen/ nicht verzagen/ sondern auffs aller gewiste glauben/ das Christus sich vnserthalben vnter das Gesetze gethan/ vnnd den fluch daruon genommen/ vnnd vns seine erfüllung vnd gerechtigkeyt zu eigen geschencket/ sampt dem heyligen Geyste vnd ewigen leben. Darumb sollen wir auch anfangen/ nach dem willen Gottes gehorsamlich zu leben/ vnd gedultiglich zu leyden.

# Auff den andern Sontage nach dem Christage/ Von der Tauffe Christi vnd rechtem versüne Fest Matth. 3. Leui. 16. vnd 23. Psal. 110.

**Ich glaube an Jhesum Christum vnsern Herren/ vnd versüner.**

ZU der zeyt kam JEsus auß Galilea an den Jordan zu Johanne/ das er sich von jhm tauffen liesse. Aber Johannes weret jm/ vnd sprach: Ich bedarffe wol/ das ich von dir getaufft werde/ vnd du kommest zu mir? JEsus aber antwort vnd sprach: Laß yetzt also sein/ also gebürt es vns alle gerechtigkeyt zuerfüllen. Da ließ ers jm zu. Vnd da Jesus getaufft war/ steyg er bald herauff/ auß dem wasser. Vnd sihe/ da thet sich der Hymel auff vber jm/ vnnd Johannes sahe den Geyst Gottes/ gleych als ein Taube herab faren/ vnd vber jn kommen. Vnd sihe/ ein stymm vom Hymel herab sprach: Diß ist mein lieber Son/ an welchem ich wolgefallen hab.

## **Sage mir von der Tauffe Christi.**

DA der Herre Jhesus schier 30. jar alt war/ kam er am 10. tage des sibenden mondens an den Jordan/ eben an den furt/ do die Lade Gottes gestanden/ vnd die Israeliten trocken durch den Jordan gangen waren. Wie aber Christus/ als der rechte hohe Priester/ inn sein ampt tretten wolte/ ließ er sich im Jordan tauffen/ da thete sich der Hymel vber ihm auff/ vnnd man sahe die klarheyt des Vatters/ vnd den heyligen Geyst in Tauben gestalt/ vnd höret die stimme vnnd zeugnus Gottes vom hymel: Diß ist mein lieber Son/ durch den ich versünet bin/ der sol der rechte Bischoff vnd Hohepriester sein.

## **Was meinet die heylige Tryfaltigkeyt mit diser offenbarung bey der Tauffe Christi?**

Der Herr Jesus hat an diesem tage das rechte versüne Feste halten wollen/ welches im Leuitischen versüne Fest vorgebildet war/ Denn eben mitten in der 70. wochen/ hat er die missethat versünen/ vnnd die Leuitischen opffer auffheben wöllen/ Wie Daniel am 9. zuuor gesaget hat. Darumb lest er sich im Jordan Tauffen/ mit dem heyligen Geyst salben/ vnd mit der herrligkeyt Gottes zieren/ vnd in sein ewiges Priesterampt inuestirn vnd einweysen/ damit er inn der letzten halben wochen durch sein eigen blut/ der gantzen Welt sünde/ welche der Vatter auff jn leget/ auff ein mal versüne/ Darumb er auch fluchs in die Wüsten gefüret/ vnnd die rechte versünfasten gehalten hat.

Denn die figuren vnd schatten im Gesetze/ welche Moses nach dem vorbilde gemacht/ das er auff dem berge gesehen/ werden alle in Christo erfüllet vnd auffgehaben.

## **Was bedeutet denn/ das sich der Herr JEsus eben im furt zu Bethabara Tauffen lest?**

An dem ort ist die lade Gottes gestanden/ vnd der Jordan vertrucknet/ biß die Israeliten in dz verheissene lande kamen.

Darumb wil Christus hiemit vns erinnern/ das er der rechte gnadenthron vnd versünung ist/ Rom. 3. welcher den grossen strom des zorns Gottes auff sich geleytet/ vnd vns einen furt vnd weg gemacht hat/ in das ewige leben/ vnd das er der rechte Noah kasten sey/ darinnen wir alle für der sündflut des grimmigen zorns Gottes/ zur andern vnd newen Welt erhalten werden. Denn wie die Taube bey dem Kasten den friden Gottes dem Noah verkündiget/ Also offenbaret sich hie vber disem bundeskasten/ der heilige Geyst in Tauben gestalt/ vnd bezeuget mit dem rechten ölzweiglein dem heiligen Euangelio offentlich in aller Welt/ auch in aller Christen hertzen/ das die wolckenbrüche des grimmigen zorn Gottes verstopffet sein/ vnd das nun wider die liebe Sonne vnd klarheyt des gnedigen willen Gottes leuchtet.

## **Wie sollen wir vns dises alles nutze machen?**

Glauben sollen wir/ das Christus der rechte einige Hohepriester ist/ vnnd das rechte lamb Gottes/ welcher durch sein eygen vnd vnschuldig blut/ die vngnade Gottes versünnet/ vnnd sollen vns zu disem einigen gnadenstul halten/ vnnd vns in disen gnadenkasten einschliessen/ durch hertzliche zuuersicht/ Vnnd sollen an disem waren versün Fest/ vns vnser arbeyt enthalten/ wie Moses gebeut/ das ist/ vnsere vnd ander leut Sünde mit vnserm eigen thun vnd wercken nicht versünen/ damit diß heylige versüne Fest Jesu Christi nicht verunheyliget/ vnnd Christo seine Priesterliche ehre nicht geraubet werde. Darumb sollen wir auch keinen andern hören/ denn disen einigen Bischoff/ wie des Vatters stimme vom Hymel vns beuolhen hat.

# Auff den ersten Sontag nach Epiphanie/ Von des Herrn Christi kindheyt vnnd kinderzucht/ Luce 2. Ephe. 6. Psalm. 127.

**Du solt Vater vnd Mutter ehren.**

Vnd seine Eltern giengen alle Jar gen Jerusalem/ auff das Osterfest. Vnnd da er zwölff Jar als war/ giengen sie hinauff gen Jerusalem/ nach gewonheyt des Festes. Vnd da die tage volendet waren/ vnnd sie wider zu hause giengen/ bleyb das kind Jesus zu Jerusalem/ vnnd seine Eltern wustens nicht/ sie meineten aber/ er were vnter den geferten/ vnnd kamen ein tagreyse/ vnd suchten jn vnter den gefreundten vnd bekandten.

Vnd da sie jn nicht funden/ giengen sie widerumb gen Jerusalem/ vnd suchten ihn. Vnnd es begab sich nach dreyen tagen/ funden sie ihn im Tempel sitzen/ mitten vnter den Lerern/ das er ihn zuhörete/ vnnd sie fragete. Vnd alle die ihm zuhöreten/ verwunderten sich seines verstands/ vnd seiner antwort.

Vnd da sie jn sahen/ entsatzten sie sich/ vnnd sein Mutter sprach zu ihm: Mein Son/ warumb hast du vns das gethon? Sihe/ dein Vater vnd ich/ haben dich mit schmertzen gesucht. Vnd er sprach zu jnen: Was ists/ das jr mich gesucht habt? Wisset jhr nicht/ das ich sein muß/ in dem das meines Vatters ist? Vnd sie verstunden das wort nit/ das er mit jn redet. Vnnd er gieng mit jn hinab/ vnd kam gen Nazareth/ vnd war jn vnterthan. Vnd sein Mutter behielt alle dise wort inn jrem hertzen. Vnnd Jhesus nam zu/ an weyßheut/ alter/ vnd gnade/ bey Gott vnnd den menschen.

## **Was stehet in disem Euangelio?**

DEr heylige Geyst beschreibet der eltern Christi fleyß vnd sorge/ gegen dem kindlein Jesu/ vnd wie es seine Göttliche vnnd wunderbare weißheyt im zwölfften iar hat sehen vnnd hören lassen/ inn kindlichem gehorsam gegen seinen eltern.

## **Wie erzeucht die werde Mutter jr liebes Jesulein?**

Sie pfleget ssein wol/ vnd beweyst jm Mütterliche trewe/ vnnd nimpt es mit zu Kirchen im 12. Jare/ so ein fernen wege/ vnd helt es zu Gottes wort/ vnd gewehnet es zur arbeyt/ vnd sorget hertzlich für es jr lebenlang.

## **Sage mir die Historien/ von des Herrn Christi Kindtheyt?**

Wie er zu Bethlehem geborn/ vnd am 40. tage hernach inn Tempel gebracht wirdt/ muß er in Egypten fliehen/ dieweyl jhm Herodes nachstellet/ Bald aber nach des Tyrannen tode/ kumbt er gen Nazareth/ da gehet er mit seinen Eltern zu Kirchen vnd höret die predigt mit allem fleyß/ vnnd fraget nach der heiligen Schrifft/ vnd hilfft seines hymlischen Vatters ehre fürdern. Im hause ist er seiner Mutter gehorsam/ vnd liset spene auff/ vnd gehet in knechtes gestalt/ vnd wirt ein Zimmerman vnnd burger zu Capernaum/ vnd hilfft seine mutter ernehren/ welche er am heyligen Creutz seinem lieben jünger Johanni befilcht.

## **Was sollen wir auß disem Euangelio lernen?**

Die Eltern sollen ihre kinderlein Christo zubringen/ inn der heyligen Tauffe/ vnnd darnach sie vnterrichten im heyligen Catechismo/ vnnd mit sich zu kirchen füren/ vnd mit Gottes wort (Psalm. 119.) zimlicher straffe vnd gutem Exempel zur Gottseligkeyt/ ehrlichen künsten/ oder arbeyt/ vnnd zu tugent gewehnen/ vnd für sie Vetterlich sorgen/ vnnd hertzlich beten/ damit sie jre Kinder in zucht vnnd vermanung des Herren auffziehen/ vnd mit sich für das angesicht Gottes bringen/ als den höchsten vnd besten schatz/ welchen jnen Gott vertrawet hat. Denn vnser Herre Gott gibet seinen segen darzu/ wenn die Eltern jre kinder in der forcht Gottes erziehen/ das sie ehre vnd freude an jhnen erleben/ Wie Jacob an seinem Sone Joseph/ Wenn sich aber die Eltern der kinder nicht annemen/ leren vnnd straffen sie nicht/ so wil Gott Eltern vnd kinder schwerlich heimsuchen/ wie er solches im Priester Heli dem nachlessigen kinder Vatter/ vnd seinen vngehorsamen kindern beweyst hat/ 2. Samuelis. 3.

## **Was sollen die Kinder hierauß lernen?**

Sie sollen sich dises heyligen kindleins vnd seines wortes in allen nöten hertzlich trösten lernen/ vnnd seinem Exempel jhr lebenlang volgen/ gerne betten/ Gott dancken/ zur predigt gehen/ die Kirchendiener inn ehren halten/ jren Eltern vnd Schulmeystern im Herren gehorsam sein/ vnnd sie inn jrem alter ernehren vnd versorgen helffen/ vnnd sollen gerne studieren oder arbeytten/ yederman dienen/ willig/ züchtig/ trew/ warhafftig/ redlich vnd verschwigen sein/ So werden sie gunst vnnd gnade bey Gott vnnd dem menschen finden/ langes leben/ glück vnnd fürderung auff erden haben/ Wie der fromme Son Joseph/ vnd das arme waißlein die Esther/ welche Gott zu einer Königin machte.

# Am II. Sontage nach Epiphanie/ Vom heiligen Ehestand/ Johan. 2, Gene. 2, Psalmo 128

**Du solt nit Ehebrechen/ sondern dein weib lieb haben.**

VND am dritten tage ward ein Hochzeyt zu Cana inn Galilea/ vnnd die Mutter Jesu war da. Jesus aber vnd seine Jünger wurden auch auff die Hochzeyt geladen. Vnd da es an Wein gebrach/ spricht die mutter Jesu zu jm: Sie haben nicht wein. Jesus spricht zu jr: Weyb/ was hab ich mit dir zuschaffen/ mein stund ist noch nicht kommen. Sein Mutter spricht zu den Dienern: Was er euch saget/ das thut. Es waren aber alda sechs steinern wasserkrüge/ gesetzt nach der weyse der Jüdischen reynigung/ Vnd gieng ye inn einen zwey oder drey maß.

Jesus spricht zu jn/ Füllet die wasserkrüge mit wasser. Vnd sie fülleten sie biß oben an. Vnd er spricht zu jnen: Schöpffet nun/ vnnd bringets dem Speyßmeyster. Vnn sie brachtens. Als aber der Speißmeyster kostet den Wein/ der wasser gewesen war/ vnd wuste nicht von wannen er kam/ die Diener aber wustens/ die das wasser geschöpfft hetten/ ruffet der Speyßmeyster dem Breutigam/ vnnd spricht zu jm: Yerderman gibt zum ersten guten wein/ vnd wenn sie truncken worden sind/ als denn den geringern. Du hast den guten wein bißher behalten.

Das ist das erste zeychen/ das Jesus thet/ geschehen zu Cana in Galilea/ vnnd offenbarte sein herrligkeyt/ vnnd seine Jünger glaubten an jn.

## **Was stehet in disem Euangelio?**

DEr Herr Jesus gehet mit seiner Mutter vnd seinen Jüngern/ auff eine Hochzeyt gen Cana/ vnnd da Weyn mangelte/ thut er dem ehestand zu ehren sein erstes wunderwerck/ vnnd machet auß wasser einen guten Win/ vnd schencket jn Brau vnd Breutigam.

## **Was sollen wir hierauß lernen?**

Dieweyl Gott selber den Ehestand im Paradeyß verordnet/ vnnd gibet dem ersten Breutigam dem Adam seine Braut an die hand/ vnnd segnet sie/ vnnd prediget selber auff dieser hochzeyt/ vnd schenket Braut vnd Breutigam den gantzen Erdenkreiß/ vnd der Son Gottes zieret mit seiner gegenwart vnd wunderwerck den Ehestande/ Vnnd alle heylige Ertzueter vnnd Propheten sind eheleut gewesen/ sollen wir disen eltesten orden in allen ehren halten/ vnnd vns gerne drein begeben.

## **Was ist der Ehestand?**

Es ist eine Göttlich ordnung vnd lieblichs wesen/ da ein Mann vnd ein Weyb ordentlich durch Gottes wort zusamen verbunden/ ein fleysch vnnd ein hertz sein/ die einander ir lebenlang in lieb vnd leid/ ehrliche liebe vnnd stere trew von hertzen leysten/ in aller zucht/ einigkeyt vnd Gottseligkeyt.

## **Warumb hat Gott disen stand eingesetzt?**

Damit der mensch ein bestendigen freund/ vnd getrewen gehülffen/ vnnd einen guten schatz vmb sich hette/ Prouerb. 18. vnd eine seule der er sich trösten könne/ Syrach 37. Vnnd die erde vnd das reych Christi erfüllet/ Gene. 2. Vnd aller vnzucht vnd vnordentlicher lust vnnd schentlicher lieb gesteuret/ 2. Corinth. 7. Vnd die liebe vnd freundligkeyt vnsers Breutigams des Herrn Jesu Christi/ gegen seiner lieben Braut der Christenheyt/ im keuschen ehebette erkennet würde/ Ephes. 6.

## **Wie kan man ein selige ehe besitzen?**

Wenn man in der forcht Gottes sich inn Ehestand begibt/ Psalm. 127. vnd bittet Gott von hertzen/ er wölle einen frommen ehegenossen bescheren/ Prouerb. 19. Vnnd so man in gehorsam vnd vorwissen der Eltern/ vnd an gebürlichen/ ehrlichen vnnd Christlichen orten freyet/ Wie Abraham seinem son freyet/ Gene. 24.

## **Wie sol sich ein frommer Mann gegen seinem Weibe halten?**

Er sol glauben/ das er sein Weyb vom Herrn habe/ vnd Gott für solches kleinod dancken/ vnd sie lieb haben/ wie Christus seine Christenheyt/ vnnd mit vernunfft vnnd bescheidenheyt bey ihr wonen/ vnd jr als dem schwachen werckzeug jre ehre geben 1. Petri. 3. vnd jr gebrechen zu gut halten/ Wie Abraham seiner Sara/ vnd sol alleine an jr hangen/ vnd sie in lieb vnnd leyd trewlich meinen/ vnnd für sie trewlich sorgen/ sein lebenlang.

## **Wie sol ein frommes Eheweyb sich gegen jrem Mann halten?**

Sie sol jn für Gottes bild vnd ehre/ vnd für jr haubt vnd Herrn erkennen/ 1. Corinth. 11. vnnd sich für jhm tücken/ Vnd jm in allen billichen sachen vnterthenig vnd gehorsam sein/ Gene. 3. Wie Sara jrem Herrn/ Vnnd mit sanfftem vnd stillen Geyst/ die oberhand dulden vnd vertragen/ Wie die Abigail 1. Samuelis 25. vnnd sich nach jres Mannes hertz vnnd willen richten/ wie die liebe Esther/ vnnd sol ein züchtigen wandel füren/ vnd jrer kinderlein im glauben/ liebe heyligung fleyssig warten 1. Timoth. 2. vnnd in der zucht des Herren auffziehen/ vnd sol sich also zieren/ das sie jres Mannes freude vnnd wonne sey/ vnd sol radsam sein/ fein zusamen halten/ was der Mann erwirbet/ Syrach 37. vnd in lieb vnd leyd jm bestendige trewe vnnd freuntschafft leysten/ als ein miterbe der genaden des lebens/ die jre hoffnung auff Gott setzt/ vnd gedencket mit allen heyligen Weybern in ewigkeyt selig zu werden.

# Auf den dritten Sontag nach Epiphanie/ Von frummen Haußvettern vnnd trewem gesinde/ MAtth. 8. Ephe. 6. Psalm. 127. Genesis 41.

**Du solt dein Vatter vnd Mutter ehren/ vnd deinem Herrn getrew sein.**

DA er aber vom berg herab gieng/ volgete jm vil volcks nach/ Vnd sihe/ ein Außsetziger kam/ vnnd bettet jhn an/ vnd sprach: Herr/ so du wilt/ kanst du mich wol reynigen. Vnnd Jhesus streckt sein hand auß/ rürt jn an/ vnd sprach: Ich wils thun/ sey gereyniget. Vnnd als bald war er von seinem außsatz reyn. Vnd Jesus sprach zu jm: Sihe zu/ sags niemandt/ sonder gehe hin/ vnnd zeyg dich dem Priester/ vnd opffere die gabe/ die Moses/ befolhen hat/ zu einem zeugnus vber sie.

Da aber Jhesus eingieng zu Capernaum/ trat ein Haubtman zu jm/ der bat jhn/ vnnd sprach: Herr/ mein Knecht ligt zu hauß/ vnnd ist gichtprüchtig/ vnnd hat grosse qual. JEsus sprach zu jm: Ich wil kommen/ vnd jn gesund machen. Der Haubtman antwort/ vnnd sprach: Herr/ ich bin nicht wert/ das du vnter mein tach gehest/ sonder sprich nur ein wort/ so wirdt mein knecht gesund. Denn ich bin ein Mensch/ Dazu der Oberkeyt vnterthon/ vnnd hab vnter mir Kriegßknechte/ doch wenn ich sag zu einem: Gehe hin/ so gehet er. Vnnd zum andern: Komm her/ so kombt er. Vnd zu meinem knecht: Thu das/ so thut ers. Da das Jesus höret/ verwundert er sich/ vnd sprach zu denen/ die jm nachfolgeten: Warlich ich sage euch/ solchen glauben hab ich in Israel nicht funden. Aber ich sage euch/ vil werden kommen vom morgen vnnd vom abent/ vnd mit Abraham vnd Isaac/ vnnd JAcob im Hymelreych sitzen. Aber die kinder des Reychs werden außgestossen in das finsternuß hinauß/ da wirt sein weynen vnd zeenklappen. Vnd Jesus sprach zu dem Haubtman: Gehe hin/ dir geschehe wie du geglaubet hast. Vnd sein Knecht ward gesund zu der selbigen stund.

## **Waruon lautet diß Euangelion?**

DEr Herr Jesus heylet einen glaubigen außsetzigen/ Vnd machet mit eim wort gesund den gehorsam krancken knecht des Christlichen Haubtmans vnd frommen Haußvatters zu Capernaum/ welcher/ ob er wol ein Heyde vnnd Kriegßman war/ erkennet vnnd ruffet er doch an den waren Messiam/ auß einem grossen vnnd trefflichen glauben/ vnd hilfft von seiner eigen besoldung die rechte Religion ehren vnd fördern/ vnnd schulen erbawen im Jüdischen lande/ vnd füret ein fein regiment vnnd haußzucht vnter seinem gesinde/ vnd nimmet sich seines krancken knechtes hertzlich vnd Veterlich an/ als seines eigen kindes.

## **Was sollen wir auß disem Christlichen Exempel lernen?**

Das ein frommer Haußvatter/ vor allen dingen Gott vnd seinen Son sol lieben/ förchten vnd vertrawen/ vnd in warer anruffung seine narung vnd gesinde jm teglich befehlen/ Psalm. 127. vnd Gottes ehre vnd wort mit seinem eigen gute helffen fördern vnd vnterhalten/ Prouerb. 3.

Darnach sol er seinem hause fleissig vorstehen/ vnd die seinigen zu Gottes forcht halten/ Wie der Königische thut zu Capernaum/ vnnd sein gesinde nicht mit drowen vnd vngestümigkeyt wie ein Tyram regieren/ Ephe. 6. Sondern sie halten als miterben der genaden Gottes/ vnd Christliche brüder/ vnd da sie/ wie menschen bißweilen irreten/ oder etwas verwarlasten/ sie mit glimpff vnnd gelindigkeyt züchtigen/ vnd wider zu gnaden nemen/ Wie Philemon den Onesimum.

# Auff den vierdten Sontage nach Epiphanie/ Von des Herrn Christi schifflein der Christenheyt/ Matth. 8. Psalmo 46. Esaie 54.

**Ich glaub eine Christliche kirch/ welche alle pforten der hellen nicht vberweltigen werden.4**

JEsus trat in ein Schiff/ vnd seine Jünger volgeten ihm. Vnnd sihe/ da erhub sich ein groß vngestüme im Meer/ also/ das auch das Schifflein mit wellen bedecket ward/ vnd er schlieff. Vnd die Jünger tratten zu jm/ vnd wecketen jn auff/ vnd sprachen: Herr/ hilff vns/ wir verderben. Da sagt er zu jn: Jr kleinglaubigen/ warumb seydt jhr so forchtsam? Vnd stund auff/ vnnd bedrowete den Wind vnnd das Meer/ Da ward es gantz still. Die Menschen aber verwunderten sich/ vnd sprachen: Was ist das für ein Mann/ das ihm Wind vnd Meer gehorsam ist?

## **Waruon lautet diß Euangelion?**

DEr Herre Christus feret mit seinen Jüngern vber See/ weyl er aber schlefft im schifflein/ erhebt sich ein windprauß/ das die wellen das Schifflein bedecken/ das es sincken vnd vntergehen wil/ Als bald jn aber seine Jünger anschreyen vnnd auffwecken/ schilt er die winde vnd das mehr/ vnd machet ein grosse stille.

## **Was bedeutet diß Schifflein?**

Es ist die liebe Christenheyt/ darauff Christus mit seiner gemeine feret durch die vngestümme welt/ Weyl aber der Herr in schwachheyt regieret/ vnd stellet sich als schlieff er/ so erregen sich alle pforten der Hellen wider jn vnnd seine Kirchen/ das es sich alle augenblick ansehen lest/ als werde die kirche sincken vnd vntergehen. Weyl aber der Sone Gottes mit vns im Schifflein ist/ vnd schlummert vnd schleffet nicht/ vnd wir fliehen in nöten zu jhm/ als zu einem festen ancker/ vnd ruffen jn an/ so wil er vns inn der geferligkeyt nicht lassen/ vnnd mitten in grossen wassern bey vns sein/ vnnd bleiben/ das vns die wasserstrame vnnd wolckenprüche nit sollen erseuffen/ Esaie 43. Vnd wil vns auffs drucken helffen/ vnd solt auch das schiff zu trümmern gehen/ wie Sanct Pauli schiff/ Acto. 27.

## **Was sol die elende Christenheyt hierauß lernen?**

Sie solle gewißlich glauben/ das sie des ewigen Sons Gottes hertzliche Braut ist/ Johannis am 3. daran er allzeit seinen lust vnnd gefallen hat/ Psalmo am 16. Vnnd seine liebe Hephziba vnd schöne krone/ Esaie am 62. die er als lieb hat/ als sein eigene seele/ Hieremie am 12. Dieweyl er sie mit seinem thewern blut erkaufft hat/ Actorum am 20. Vnd sol des gewiß sein/ das er sie nicht lassen/ sondern in jr wonen vnnd bleiben wil/ biß an der Welt ende/ vnd sie von allen feinden vnnd vnglück erretten/ da auch die Welt voller Teuffel vnd Tyrannen stecket/ wütet vnnd tobet/ sauset vnnd brauset/ wie das vngestüme Meere/ Psalmo 46. Denn er frewet sich seiner gemeine/ Wie ein Breutigam vber seiner Braut/ vnnd hat sie gegründet vnnd erbawet auff einen starcken felß/ Matth. am 16. vnd füret sie in seiner hand/ wie den kasten Noah/ vnd kan den winden vnd meere gebieten/ das sie sich legen müssen vnd stille sein. Wie er seinen gewaltigen arm an Pharao/ Exodi am 14. Vnnd Sennacherib 2. Reg. 19. Vnd an allen Tyrannen beweyst hat/ die jhm sein volck vnd Stat haben verstören vnnd außrotten wöllen.

## **Sage mir etliche trostsprüche.**

Luce 12. Förchte dich nicht du kleines herdlein/ denn es ist ewers Vatters wolgefallen/ euch das reych zu geben. Esaie am 46. Spricht Gottes Son zu seiner Kirchen: Höret jr Christen/ die ich inn meinem leybe trage/ vnnd die ihr mir inn der Mutter liget/ Ich will euch tragen biß ins alter/ vnnd biß ihr graw werdet/ vnnd will euch erretten. Esaie am 49. Zion die gemeine Gottes spricht/ Der Herr hat mich verlassen/ der Herr hat mein vergessen/ Kan auch ein Weyb jres kindleins vergessen/ das sie sich nicht erbarme vber den Son jres leibes? vnd ob sie des selbigen vergesse/ so wil ich doch dein nicht vergessen/ sihe in die hende habe ich dich gezeichnet.

Esaie am 54. ICh hab dich einen kleinen augenblick verlassen/ aber mit grosser barmhertzigkeyt will ich dich samlen/ Ich hab mein angesicht im augenblick des zorns ein wenig vor dir verborgen/ aber mit ewiger gnade/ wil ich mich dein erbarmen/ spricht der Herr dein erlöser.

# Auff den fünfften Sontage nach Epiphanie/ vom unkraut vnd maulchristen/ Matth. 13. Johan. 15. Psalm. 1..

**Ich glaub eine heylige Christliche kirch/ in welcher auff erden vil heuchler sein.**

Das hymelreych ist gleych einem menschen/ der guten samen auff seinen Acker seet. Da aber die leut schlieffen/ kam sein feind/ vnnd seet vnkraut zwischen den Weytzen/ vnnd gieng dauon. Da nun das krautwuchs/ vnnd frucht bracht/ da fand sich auch das vnkraut. Da tratten die Knecht zu dem Haußvatter/ vnnd sprachen: Herr/ hast du nicht guten samen auff deinen Acker geseet? woher hat er denn das vnkraut? Er sprach zu jn: Das hat der feind gethon. Da sprachen die knechte: Wilt du denn das wir hingehen/ vnd es außgetten? Er sprach: Nein/ Auff das jhr nicht zu gleych den Weytzen mit außrauffet/ so ihr das vnkraut außgettet/ Lassets beyde mi9t einander wachsen/ biß zu der erndte. Vnnd vmb der erndte zeyt/ wil ich zu den Schnittern sagen: Samlet zuuor das vnkraut/ vnd bindet es inn bündlein/ das man es verbrenne. Aber den Weytzen samlet mir in meine Scheuren.

## **Sage mir die gleychnus vom vnkraut mit jrer außlegung?**

DIe welt ist der Acker Gottes/ darauff seet der Herr Christus einen guten samen/ die kinder des Reichs die liebe Christenheyt. Der Sathan seet sein vnkraut/ dorn vnnd distel drunder/ das sind die bösen kinder vnd heuchler/ die sich vnter die Christen mengen/ wie Meuse mist oder gebeluhe vntern pfeffer. Am ende der welt wirdt der schnit angehen/ da werden die Engel vnd Prediger Gottes/ die Christen durchs wort auffsamlen in Gottes schewre/ vnnd die Gottlosen durchs Gessetze vnd in krafft der schlussel auß dem Acker Gottes werffen/ vnd in den ewigen fewerofen verbannen.

## **Was sollen wir auß disem gleychnus lernen?**

Ob wol der vnrhuige vnnd böse Geyst nicht feyret/ vnnd vberstrewet die felder Gottes mit erglichen leuten/ vnd zuwület die Kirchen/ wie ein andere saw/ Dennoch wil Gott einen heiligen samen allezyt inn seiner kirchen erhalten/ biß an der welt ende/ Esai. 6. Wie er in der Sündflut Noah vnd seine zwen Söne erhielte/ Vnnd zu Elie zeyten 7000. haußwirte/ vnnd vor Christi geburt Zachariam vnnd Simeonem.

Zum andern/ weyl wir hören/ das der Sathan vnmüssig ist/ vnddencket die kirche Gottes vmbzukeren/ sollen wir nicht schlaffen vnd schlummern wie die tollen Junckfrawen Matth. 26. Oder wie die bösen haußhalter/ sondern sollen wachen vnd sorgfeltig sein/ vnd der herde vnd ackers Christi/ als trewe diener fleissig warten/ vnd teglich pflantzen/ begiessen/ geten/ reutern/ zeunen vnd weren 1. Corinth. 3. vnd Gott vmb das gedeyen bitten.

Vnd so wir das vnkraut durch die predigt gestraffet/ vnd offentliche sünder in krafft der schlüssel gebannet haben/ sollen wir prediger nit das schwert wider die vnchristen zucken/ vnd sie selber außrotten wöllen/ wie die Widertauffer theten/ sonder der ordentlichen rach vnnd jüngsten gericht Gottes befelhen/ Der wirt den trepsen vnd tolgret/ vnd alles was die gewissen jrret vnnd verwirret/ zu seiner zeyt wissen außzurotten/ Wie er solches an Bileam Hophni vnd Pniehas 1. Samu. 3. vnd an Chreintho vnd Arrio/ vnnd zu vnsern zeiten an vilen ketzern/ mit grewlischer straff beweiset hat.

## **Woran kennet man ein Heuchler vnnd falschen Christen?**

Ein Maulchristen/ der nur mit in der zal ist/ vnd füret den Christen namen/ vnd lebet bey jnen in eusserlicher gemeinschafft der Sacramenten/ doch one rewe/ glauben/ vnnd gutem vorsatze/ der ist am leibe Christi wie ein wasserreben am weynstock Johan.. 15. vnd wie trepsen vnd ratten vnter dem getreyde/ vnd wie sprew vnd hülsen auff der tennen/ Psal. 1. vnd wie ein faul geliedmaß an einem gesunden leibe 1. Cor. 12. Ein solcher heuchler bringet nimmermehr gute früchte/ Johan. 15. vnd bleibet nit bey den rechten körnern Christi/ sonder zusteubet vnd zufleugt vom wind/ wie andere sprew/ vnd gibt kein mehl/ darauß man danekopffer vnnd schaubrot backen könne/ vnd sauget vnd wuchert die andern glidmaß auß/ vnd beschweret ander leute/ vnd macht das der gantze leib Christi seines stanks halber gelestert wirdt/ wie ein ander ölschenckel.

Darumb wil Christus die vnfruchtbarn reben abhawen/ vnd die klafft vnd disteln inn das hellische fewer samlen/ vnd die faulen glidmaß abstossen/ vnd in die eusserste finsternuß werffen lassen/ wie den/ der kein hochzeytkleyd anhatte/ MAtth. 22.

# Auff den sechsten Sontag nach crunn Regum/ Ein lehr vnd trost für betrübte vnd trawrige hertzen/ die ins teuffels reder sitzen/ Matth. 11. Luce.22. Psal. 42.

**Ich glaub an Jesum Christum/ der vns allein trösten vnnd erquicken kan.**

Zu derselbigen zeit antwortet Jesus/ vnd sprach: Ich preise dich Vater vnd Herr himels vnd der erden/ das du solchs den weisen vnd klugen verborgen hast/ vnnd hast es den vnmündigen offenbaret. Ja Vatter/ denn es ist also wolgefellig gewesen für dir. Alle ding sindt mir vbergeben von meinem Vatter/ Vnd niemandt kennet den Son/ denn nur der Vatter. Vnd niemand kennet den Vatter/ denn nur der Son/ vnd wem es der Son wil offenbaren.

Kompt her zu mir alle/ die jr müheselig vnnd beladen seyd/ ich wil euch erquicken. Nemet auff euch mein joch/ vnd lernet von mir/ denn ich bin senfftmütig/ vnnd von hertzen demütig/ so werdet jhr ruhe finden für ewre seele/ Denn mein joch ist sanfft/ vnnd mein last ist leycht.

## **Sage mir die summa dises Euangelii.**

DEr HErre Jesus dancket mit freuden seinem vater/ das er den grossen schatz/ vnd hertzlichen trost/ vnd krefftige labung des heiligen Euangelii/ den vnmündigen seuglingen offenbaret. Vnd lehret darneben/ das sein wort vnd predigt nit Mose ioch/ Acto. 15. oder der Propheten last sey/ damit sie die sichern vnd Gottlosen hertzen betrowen vnd schrecken/ vnd zur buß jechen vnd nötigen/ wenn sie von Gottes zoren vnnd künfftigen straffen predigen. Sonder das es eine selige/ liebliche/ tröstliche/ süsse vnd sanffte lehr sey/ die ein hertz könne erquicken/ laben/ lebendig machen/ vnd zufrieden stellen/ vnd ein matten/ engstlichen vnd betrübten geyst außtreyben/ vnnd bestendige freude vnd wonne im hertzen anrichten.

## **Was sollen wir hierauß lernen?**

Wer etwas gewisses/ standthafftiges vnd festes lernen wil/ der solle nit auß allen alten cistern vnd pfützen Hierem. 2. trincken/ Sonder zu diesem seligen brünlein vnd lebendigen quel/ vnd frischem wasser (wie ein hirsch Psalm. 42.) eilen/ vnd disen glimpflichen vnd demütigen Doctor hören/ So wird er seine hitz vnd durst in dem lebendigen Gott/ vnd bey disem himlischen brunquel leschen/ vnd new krafft vnd safft bekommen.

Vnd so iemand vom teuffel/ welt/ vnnd seinem eygen fleysch bedrenget/ vnd mit dem geyst der trawrigkeit geengstiget/ vnd in seinem hertzen lauter trübniß vnnd trawrigkeyt fület/ Vnd von der flut vnd wellen des zorn Gottes erschrecket/ vnd von seinen feynden teglich geplaget vnd verspottet wirt/ vnd muß hören es sey kein Gott/ der sich sein annemen vnd helfen wölle/ vnnd gereth in solchen harm vnd vnruhe/ das jn verdreust zuleben vnd zubeten/ vnd frist vnnd krencket sich selber/ das jhm das marck in beinen verschwindet/ vnd sein hertz im leibe webet vnd zaget/ vnd wie ein espen laub zittert/ oder wie ein scherb außtrocknet vnd verschmachet/ so sol es sich biß Euangelii vnd des 42. Psalms erinnern/ welche der Son Gottes vns zu gut/ durch seinen geist vnd Dauids hand hat aufschreiben lassen/ damit wir auß solchen Schrifften trost vnd gedult fassen Ro. 15. vnd dem teuffelischen vnmut vnd bangigkeit begegnen können. Denn was könden wirr freuntlichers vnd lieblichers hören/ denn das der son Gottes alle müselige vnd beschwerte seelen zu sich heisset kommen/ vnd nennet sich selber den aller glimpflichsten vnd demütigsten lerer/ vnnd frewet sich in seinem geist/ das Gott solchen heilamen trost vnd krefftige labung auff erden hat kommen lassen/ vnd verspricht mit waren vnd klaren worten/ das alle/ sie sein arm oder reich/ jung oder alt/ ruhe, frid/ freud/ erquickung/ linderung/ hilff vnd beistand bey jm gewißlich finden/ vnnd inn iren seelen sollen getröst vnd lebendig gemacht werden.

Ja/ er wil nicht allein die durstige/ matte vnnd lechtzende seele erfrischen vnd külen/ mit dem seligen strome seines Geystes/ Sonder es sollen auch lebendige wasserflüß/ auß einem solchen dürren vnd verschmachten hertzen fliessen/ Johan. 7. Damit vil andere betrübete hertzen sollen befeuchtet vnnd getröstet werden.

## **Wie sol sich ein betrübtes hertz drein schicken/ das es also erquicket wirt?**

Wenn einer das hertzbetrübte leid fület/ vnnd vor vnmuth schier gar bestürtzt vnd vertrönt ist/ der sol nicht zu winckel kriechen/ vnd von leuten lauffen/ wie Adam Gen. 3. Sonder sol zum Herrn Christo vnd seinem wort lauffen/ welches er findet im hauß Gottes/ bey seinem angesicht/ oder da Gott seines namens gedechtnuß hin gestifftet hat/ nemlich bey der predigt vnnd heyligen Sacramenten/ vnd in der Propheten vnd Aposteln schrifften. Denn als baldt man nur Christum suchet/ wil er vns begegnen/ wie Marie Magdalene/ Johan. 20.

Zum andern sol einer sein heimlich anligen vnd kümmerniß nit verhelen/ oder verschweigen/ Psal. 32. Sonder einem Kirchendiener vnd vertrawtem freunde vertrawen. Denn ein hertz kan solche trübniß allein nit ertragen. So weiß der satan/ der jmmer zu winckel treibet/ das/ wo zwen von Christo reden/ dz Chrisstus mitten vnter jnen ist/ wie zwischen Luca vnd Cleopha/ Luc. 24.

Zum dritten sol man zur kirchen gehen/ der Sacrament gebrauchen/ vnd nit warten/ biß die trawrigkeit vnd vnlust auffhöre/ Vnd darneben Gott alle sachen durch ein hertzlich gebet klagen/ vnd offt für sich ander leut beten lassen/ Vnd von Got mit andern reden/ geistliche lieder singen.

Zu letzt sol einer den vnmuth auß dem hertzen schlagen/ vnd der trawrigkeit nit nachhengen/ sonder darwider streben vnnd streyten/ wie vns der betrübte vnd trawrige Dauid in seinem 42. Psalm lehret: Was betrübstu dich meine seele? (sol einer dencken, wenn er nit reden kan) wie bistu so vnruwig in mir? wilstu an Gott gar verzagen? Harre auff deinen Gott/ welcher ein Gott ist alles trosts/ freude vnd leben/ der seinen Son zu dir sendet mit himlischer labsal/ welcher alle dein jammer vnd kummer im hertzen siehet/ mit seinen Götlichen augen/ vnd hat alle vnsere trübniß vnd trawrigkeyt gekostet Hebre. 5. da er biß in tode des creutzes betrübet war/ Derselbige ruffet dir/ vnd spricht dir freuntlich zu/ vnd beut dir seinen Geist an/ vnd treget dich in seinem leibe/ Esa. 46. Vnd ob dein hertz so voller angst vnd not stecket/ das kein seufftzer herauß/ vnd kein trost hinein wil/ so lebet er dennoch in deinem hertzen/ vnd betet für dich wie für Petrum im siebe/ Vnd sein geyst stönet inn dir mit vnaussprechlichen seufftzen/ vnnd hilfft deiner schwacheit auff.

Darumb liebe seele/ gib dich zu fride/ harre doch ein wenig/ vnd halt jm auß/ biß das augenblicklein vergehet/ so wird dich Gott mit grossen genaden heimsuchen/ vnd mit vberschwencklicher gnaden trösten.

Wer jm also thut/ der wirdt wie ein hirsch im frischen wasser erquicket/ vnd auß des teuffels sieb errettet/ vnd wie Dauid inn seinem Psalm singet/ reichlich getröstet werden.

## **Wie sol ein Christ thun/ wenn er wider trost fület?**

Gott dem Vatter alles trostes sol er mit freuden lobsingen/ vnnd seines Sones vnd wortes krafft vnd hilff bey jederman rhümen vnnd predigen/ wie Dauid auff seiner harpffen thut/ vnd solle mit anderen betrübten betrübet sein/ vnd jnen jr last vnnd beschwerdt mit Christlichem hertzen tragen/ vnnd für sie hertzlich bitten vnnd seufftzen/ vnnd sie wider trösten vnnd stercken helffen/ wie der HERRE Christus Sanct Peter befilcht/ Er solle seine Brüder trösten/ vnnd yederman zu diesem himlischen Artzt vnd aller welt Heylandt weisen/ der allen dürftigen vmbonst (Esa. 55.) willig vnd mit freuden/ in allen nöten leibs vnd der seele/ zu allen zeiten helffen kan/ vnd rathen wil/ wie er solches mit seinem wort vnd eyd betheuret/ vnd mit seinem Geist in vns versiegelt/ vnnd vns vil betrübter leut exempel lest fürschreyben/ das wir glauben/ er wölle nit den tod vnd ewiges zagen des sünders/ sonder das man sich bekere/ vnd zu jm komme/ vnd vnser seele in wollust fro werde vnd lebe/ vnd werde frölich im Herren/ Ezech. 18. vnd frolocke/ vnd springe vnd singe von hertzlicher wonne/ welches Gott ein angenem Opffer ist/ Psdalmo 32.

# Auff den Sontag Septuagesimae/ Vom Weynberge/ vnd vnwilligen Predigern/ Mat. 20. Psalm. 50.

**Du solst den namen Gottes nit miszbrauchen.**

DAs Himelreych ist gleych einem Haußuater/ der am morgen außgieng/ arbeyter zu mieten inn seinen Weinberg. Vnd da er mit den arbeytern eins ward/ vmb einen groschen zum taglon/ sandte er sie in seinen weinberg. Vnd gieng auß vmb die dritten stund/ vnd sahe andere an dem Marckte müssig stehen/ vnd sprach zu jhn: Gehet jr auch hin inn den Weynberg/ ich wil euch geben was recht ist. Vnd sie giengen hin. Abermal gieng er auß/ vmb die sechste vnnd neundte stund/ vnnd thet gleich also. Vmb die eylffte stund aber gieng er auß/ vnd fand andere müssig stehen/ vnd sprach zu ihn: Was stehet jr hie den gantzen tag müssig? Sie sprachen zu jm: Es hat vns niemandt gedinget. Er sprach zu jhn: Gehet jr auch hin in den Weynberg/ vnd was recht sein wirt/ sol euch werden.

Da es nun abent ward/ sprach der Herr des weinbergs zu seinem Schafner: Ruffe den arbeytern/ vnd gib jhn den lon/ vnd heb an/ an den letzten/ biß zu den ersten. Da kamen die vmb die eylfften stund gedingt waren/ vnd empfieng ein jeglicher seinen groschen. Da aber die ersten kamen/ meyneten sie/ sie würden mehr empfahen. Vnd sie empfiengen auch ein jegklicher seinen groschen. Vnd da sie den empfiengen/ murreten sie wider den Haußuatter/ vnd sprachen: Diese letzten haben nur ein stunde gearbeitet/ vnd du hast sie vns gleich gemacht/ die wir des tages last/ vnd die hitze getragen haben.

Er antwortet aber/ vnd saget zu einem vnter jhn: Mein freundt/ ich thu dir nicht vnrecht/ bist du nicht mit mir eyns worden vmb ein groschen? Nimm was dein ist/ vnd gehe hin/ Ich wil aber disem letzten geben gleich wie dir. Oder hab ich nicht macht zuthun was ich will mit dem meinen?? Sihestu darumb scheel/ das ich so gütig bin? Also werden die letzten die ersten/ vnd die ersten die letzten sein. Denn vil sind beruffen/ aber wenig sind außerwehlt.

## **Was lehret der Herr in disem gleichniß?**

DAs Gott von anbegin der welt arbeyter vnnd prediger inn seinen Weynberg/ welches ist die liebe Christenheyt/ gesandt hat/ vnd ob es wol manchem blutsawer ist worden in seinem predig vnd regier ampt/ das gleichwol vil grosser Prediger/ die auch künfftige ding geweissaget haben/ wie Bileam/ vnd die wunderthaten gethan haben/ Matth. 7. vnd trewe Regenten/ die grosse sieg erhalten haben/ wie Saul vnnd Alexander/ sind verdampt worden/ weil sie mer auff jre arbeit/ ampt/ beruff/ lohn vnd gaben/ denn auff Gottes gnedige güte vnd verheissung gesehen/ vnd hie entweder haben wöllen reich werden/ oder auff jre gaben stoltzieret/ oder Gott jre mühe vnd fleiß verhaben/ oder wider Gott gemurret/ oder ander fromme lerer vnd arme Christen veracht haben.

## **Wie kommet der Herr Christus auff dise Predig?**

Es verdreust S. Peter auch/ wie den Jonam/ das die reichen vnd heiden neben jnen können selig werden/ vnd S. Peter verhebet dem Herrn Christo/ daz er das seinige verlassen/ vnd jm gefolget habe/ vnd fraget was sein lohn sein solle. Darumb saget Christus S. Petro vnd allen vnwilligen vnd vermessenen Predigern dise scharpffe gleichniß/ darinnen er war allen trewen/ willigen/ vnd fleissigen Predigern hundertfeltige wolthat/ vnd vil zeitlicher gaben/ neben der vnuerwelcklichen krone vnnd himlischen ehrenkranz/ zusaget. Er warnet aber auch alle stoltze vnd vngedultige/ das sie nicht auff ire kunst/ arbeyt/ gaben/ vnnd pfawenschwantz/ wie ein pfawe trotzen vnnd stoltzieren sollen/ oder wider Gott murren vnd kurren/ wie Jeremias/ vnd vmb boßheit vnd vndanck der argen welt/ das predigampt faren lassen/ Jere. 20. Sonder das sie auff Gottes güte vnd die gerechtigkeit Christi trawen/ vnnd auff jren beruff vnd der leute besserung sehen vnd trachten sollen. Denn durch predigen grosse gaben vnd wunderthaten wirt niemand selig/ sonder auß genaden durch den gelauben an Jesum Christum.

## **Wie sollen wir vns dise Gleychnuß nütze machen?**

Wem Gott das predigampt vertrawet/ der sol embsig vnd trewlich arbeyten/ vnd die hitze vnnd schwere last seines dienstes in demut/ wilfertigkeit vnd gedult sein lebenlang tragen/ wie der prediger Noah/ vnd des gewiß sein/ das Gott trewe dienst hie zeitlich/ vnd dort ewig mit grossen gaben vnd herrligkeyt belohnen wirt/ 1. Pet. 5.

Darneben sol niemand wundern/ vnnd vnserm Herren Gott die Schlüssel für die füsse werffen/ wie Jeremias/ oder Gott verheben/ das er mehr gearbeytet denn die andern/ oder sich rhümen/ das er vil wunderthaten vnd gutes gestifftet hat/ wie die sibentzig jünger thun Lu. 10. oder andern mißgünnen/ was jnen Gott auß gnaden schencket/ wie dise arbeiter. Denn Christus hat den stoltzen Sathanam/ der auch auff seine schöne vnd weißheyt stoltzieret/ vom himel fallen sehen/ Lu. 10. vnd was sich vber ander leut hat brechen wöllen/ das ist mit schande zu grunde gangen/ wie Arrins. Vnd es haben fast alle grosse lehrer gröblich gestrauchelt/ vnnd jren pfabenfuß/ oder sonst einen pfal in irem fleiscch tragen müssen/ wie S. Pauluus 2. Cor. 12. damit sie sich jrer hohen gaben nit vberhuben/ vnd vergebung der sünden auß gnaden im namen Jesu Christi bekennen.

# Auff den Sontage Sexagesima/ vom Samen des worts Gottes/ vnnd weßhalben so wenig leute selig werden/ Luce 8. Psalm. 19.

**Du solst den Feyertag heiligen/ vnd das Euangelion annemen vnd bewaren.**

ALs nun viel volcks bey einander war/ vnnd auß den Stetten zu jm eyleten/ sprach er durch ein geleychnusse: Es gieng ein Seeman auß zu seen seinen Samen/ Vnd in dem er seet/ fiel etlichs an den weg/ vnd ward vertretten/ vnd die vögel vnter dem himel frassens auff. Vnnd etlichs fiel auff den Felp/ vnnd da es auffgieng/ verdorret es/ darumb/ das es nit safft hette. Vnd etlichs fiel mitten vnter die Dörnen/ vnd die Dörnen giengen mit auff/ vnd ersticktens. Vnnd etlichs fiel auff ein gut Land/ vnd es gieng auff/ vnd trug hundertfeltige frucht. Da er das saget/ rüffet er: Wer ohren hat zu hören/ der höre.

Es fragten ihn aber seine Jünger/ vnd sprachen: Was dise gleychmuß were? Er aber sprach: Euch ists gegeben zu wissen das geheymnuß des Reychs Gottes/ Den andern aber in gleychnussen/ Das sie es nit sehen/ ob sie es schon sehen/ vnd nicht verstehen/ ob sie es schon hören.

Das ist aber die gleychnuß: Der same ist dz wort Gottes. Die aber an dem wege sind, das sind die es hören/ Darnach komppt der Teuffel/ vnnd nimmbt das wort von ihrem hertzen/ auff das sie nicht glauben vnnd selig werden. Die aber auff dem Felß/ sind die/ wenn sie es hören/ nemen sie das wort mit freuden an/ vnnd die haben nicht nicht wurtzel/ Ein zeytlang glauben sie/ vnd zu der zeit der anfechtung fallen sie ab. Das aber vnter die Dörnen fiel/ sind die/ so es hören/ vnd gehen hin vnter den sorgen/ reychthumb/ vnnd wollust dises lebens/ vnd ersticken/ vnd bringen keine frücht. Das aber auff dem guten land/ sind/ die das wort hören vnd behalten/ in einem feynen guten hertzen/ vnnd bringen frucht inn gedult.

## **Sag mir die summa dises gleychniß?**

DEr Herr Jesus lehret/ das das lebendig wort Gottes der vnuergengkliche Same ist/ vnd das rechte liecht welches Gott von anbegin der welt ausseen/ predigen/ vnd offentlich auff den leuchter hat auffstecken lassen/ darmit die welt/ so in finsterniß vnd schatten des todes wandelt/ durch die Krafft des mündtlichen wortes an den Son Gottes glaubete/ newgeborn vnd selig würde. Seht wenig aber haben diß himlische liecht angenommen/ Johan. 1. Denn die menschen haben die lügen vnd finsterniß mehr geliebet/ vnd mit grösserm ernst die abgötterey vertheidiget/ denn dise Götliche warheit/ Johan.3.

Vnnd wenn Gott die welt mit gnaden heimgesucht, vnd sie zu diesem Abentmal hat laden lassen/ haben die leut jr hertz selbs verhertet vnd verstocket/ wie die Juden zu Meriba/ Psal. 95. vnd haben sich nit wöllen vnter die flügel des Sons Gottes samlen lassen/ Mat. 23. vnd haben dem heiligen geist widerstrebet/ Act. 7. vnd die gesandten Gottes verhönet/ verjaget/ vnnd vmbgebracht/ Luce 14. Vnd die diesen schatz vnd edles perlein haben ergriffen/ vnd mit glaubigem hertzen gefasset/ die sind vnachtsam gewesen/ vnnd dieses himelbrots vberdrüssig worden/ oder haben vmb forcht oder gunst willen diser welt/ die erkante warheit wider faren/ vnd den Samen entweder vom teuffel auffressen/ verdorren/ oder in dörnen ersticken lassen.

## **Was sollen wir hierauß lernen?**

Das man vnserm Herrn Gott nit die schuld geben solle/ sondern der argen vnd bösen welt/ wenn so wenig leute selig werden. Denn Gott hat dise selige verheissung von des weibes samen Ade/ vnnd allen seinen erben gegeben/ Gene. 3. Vnd wenn der teuffel diß ware liecht hat zudecken oder verdunckeln wöllen/ hat es Gott wider anzünden/ vnnd allezeit an offentlichen örten/ neben grossen wunderzeichen offenbaren vnd vernewen lassen. Denn durch Seth/ Enoch vnd Noah hat Gott seinen namen lassen predigen/ vnnd Japhet hat von dem waren Messia vnnd ewigen Jehoua vnter den Heiden geprediget/ daruon dern name Joue beyn den Heyden blieben ist. Abraham hat dises liecht in MEsopotanien vnd im lande Canaan auffgestecket/ vnd Joseph in Egypten. Sonderlich aber hat Gott seine hoheschule vnd hauptkirche/ sampt trefflichen leuten vnd herrlichen wunderthaten vnter seinem volck Israel erhalten/ welche dises güldenen leuchters vnd liechtes haben warten/ schüren vnd putzen müssen/ vnd diß schaubrot teglich verrichten/ Leuit. 25.

Darnach hat Gott auß sonderem rath die zehen geschlecht inn die Heydenschafft gestrewet/ vnnd seine liebe seele/ die Israeliten/ in das Babilonische/ Medische/ vnd Persische reich gefengklich füren/ vnnd drinnen wonen lassen/ damit der name des ewigen Messie durch die gefangenen/ vnnd durch die mandat der größten Keiser in aller welt bekandt würde/ wie auch Jonah das gantze keyserthumb Niniue zu der waren erkentniß Gottes beruffen hat.

Vnd da das land Juda von Antiocho/ vnd volgend von den ehrgeytzigen pfaffen vnd Herode geengstiget/ vnd hart bedrenget ward/ sind vil Juden in frembde lande kommen/ die vil Judegenossen vnd Gotsförchtige leut bekeret haben/ Act. 2. Entlich hat Got Johannem den Tauffer/ vnnd seinen eingebornen Sone ins fleisch gesandt/ von welchem die weisen auß Morgenlande geprediget/ vnd er solber vom himel geboten/ das man ihn hören solle/ als den lieben Sone Gottes/ vnd ewigen Bischoff der gantzen welt.

Dieser hat die wort des lebens offentlich geprediget/ vnd seinen 82. jüngern befolhen/ das Euangelion in alle welt zuüren/ wie denn S. Paulus biß in die Windische marckt mit dem Euangelio von Jesu Christo kommen ist. Diese haben die himlische lehr mit vnaussprechlichen wunderwercken bestettiget/ vnd biß an der welt ende gebracht/ das auch zu Keiser Valentis zeiten die Bibel in deutsche sprach kommen ist.

Als aber der Antichrist dises liecht schier gar verdustert/ hat Gott zuletzt den Druck/ sampt allen Künsten vnd sprachen widergeben/ vnnd durch den rechten Enoch und eliam/ Apoca. 12. das heilige Euangelion offentlich inn den grösten versamlungen/ vnd in allen sprachen vnd reden/ Psal. 19. predigen lassen/ zum zeugnuß der gantzen welt/ damit sich niemandt zu entschuldigen hette/ als were das Euangeliion verborgen gewest/ vnd das die heilige dreifaltigkeit entschuldiget vnd gerechtfertiget müste werden/ wenn man sie richten/ vnd ir die schuld der verdamniß geben wolte/ Psal. 51.

Denn weil Gott seinen Son für die gantze welt in den tod gibet/ Joan. 3. vnd sendet das euangelion von dem tode vnd aufferstehung Christi zu allen Creaturen/ Mar. 16. vnd hat diß liecht in der Propheten vnd Apostel schrifften/ in der finstern welt so krefftig biß auff dise letzte zeit erhalten/ So beweiset er/ das er alle menschen wil selig haben/ vnd das die leute mutwillig in jrer blindheyt verharren/ vnnd durch sich selbst verderben/ Ose. 13.

## **Wie das denn so wenig bey dem Euangelio vnd erkanter warheit bestendig bleiben/ vnd verharren?**

Die heilige schrifft gibet dise vrsachen: Etlichen ist es nit ernst mit dem Euangelio/ vnd nemen es nit warhafftig an/ Denn da sie gleych getauffet/ vnd mit den erstlingen des geistes versiegelt werden/ vnd erkennen das wort der gnaden/ so sind sie doch sicher vnnd forchtloß/ vnd wöllen nicht folgen dem antreiben des geystes/ welcher sich inn den getaufften reget/ sonder betrüben vnd vertreiben ihn/dieweil sie seinem anhalten widerstreben/ vnnd in sünde vnd schand fallen/ vnd wissentlich drinnen verharren.

Etliche dencken vnd trachten nit darauff/ wie sie dieses zartes perlein/ Mat. 13. welches sie in jrrdischen gefessen tragen/ mit höchstem fleiß in gutem gewissen und vorsatze/ heiliglich in ihr hertz einschliessen vnd verwaren/ wachen/ beten/ seufftzen nicht/ werden der Predig sat vnd vberdrüssig/ wie die Israeliten des himelbrots/ halten nit an mit lesen vnd studieren/ vnd beteuben vnd zemen jren leib nit/ wie S. Paulus 1. Cor. 9. vnd wachsen vnnd nemen nit zu im glauben vnnd liebe/ so kompt denn der teuffel mit siben ergern geystern/ vnd reisset inen das wort auß dem hertzen mit wurtzel mit al/ vnd wonet wider im gereinigten hause/ Luce 11.

Die andern aber/ ob sie wol diese himlische stimme mit freuden annemen/ vnd fangen an zu glauben/ so wöllen sie nichts bey dem wort des creutzes wagen oder zusetzen/ Darumb so bald ein trübes wetter auffgehet/ oder der teuffel in der kirchen ergerniß vnd anstösse anrichtet/ Mar. 4. so prallen sie in der verfolgung zurucke/ vnnd fallen vom creutze/ Vnd weil sie mit dem Herren Christo nit gelten vnd leiden wöllen/ so können sie mit jm auch nit erben noch regieren/ Rom. 8.

Die letzten wöllen sich an Christo vnd seinem seligmachenden wort nit genügen lassen/ Sonder wöllen auch an der welt reichthumb/ ehre vnd wollust dises lebens/ mit jrem hertzen hangen/ Darumb ersticket der gute samen sampt dem glauben/ vnter jren dörnern/ vnd behencken in des teuffels stricken/ 1. Tim. 6. vnd in dem tieffen schlamm jrer schetze/ Abac. 3. das sie nit können selig werden.

## **Wie sol man denn diß wort hören vnd bewaren?**

Wenn vns Gott freuntlich grüsset/ vnd beutet vns seiner gnaden hande an/ vnnd geust in vnsere hertzen die erstling des geystes/ durch die tauff vnd predig des heiligen Euangelii/ Gal. 3. Vnd er zeucht vns zu sich mit seinen genaden/ vnd fehet an vnsere hertzen zu öffnen vnd reinigen/ wie der purpurkremerin Actor. 16. So sollen wir angreiffen/ Phil. 3. vnd von gantzem hertzen/ vnd allen vnsern krefften dem Euangelio vnd antreiben des geistes williglich gehorchen vnd volgen/ vnd von stund an in der krafft Gottes anheben zu seufftzen vnd beten/ Gott wölle durch Christum disen seinen Samen in vnseren hertzen bekleiben vnd gedeyen lassen/ vnd denselben mit seinem geist erwermen/ vnd in vns versiegeln/ Esa. 8. damit er fasele vnd wachse/ vnd viel frucht bringe.

Darnach sollen wir mit zittern vnd forcht in vnserm beruff wandeln/ vnd teglich fort faren/ vnnd mit höchstem ernst vnd fleiß Gottes wort hören vnd lesen/ vnd vns zum creutz vnd gedult teglich schicken/ vnd Gott für seine wolthat dancken vnd dasselbige bey andern leuten rhümen/ Psal. 106.

Solchen vnsern warhafftigen ernst vnd teglichs seufftzen/ wil Gott helffen fördern/ vnd vns wie die jugent leyten vnd gengeln/ Psalm,. 48. vnd einen guten vnd gewissen geist geben/ Luce 6. vnd sein werck das er in vns auß lauter gnaden angefangen/ selber stercken vnd bestettigen/ Psalm. 68. vnd vns in seiner warheit heiligen vnd erhalten/ vmb des gebete seines lieben Sons/ Johan. 17. Denn Christus saget deutlich in disem Euangelio (Euch) das ist/ solchen die zum wort eilen/ vnd sich darzu dringen/ vnd die dürstet nach der gerechtigkeit/ vnnd die Christum suchen/ ist gegeben zuwissen/ das geheimniß des reychs Gottes/ Luce 7. Denn wer da hat/ dem wirt gegeben/ wer aber nicht hat/ von dem wirt genommen auch das er vermeinet zu haben.

# Auff den Sontag Esto mihi/ Ein trost vnd vermanung/ für arme vnnd brechenhaffte leut/ Luce 18. Psalm 112.

**Du solst nicht stelen/ sondern arbeyten/ vnnd armen leuten geben.**

DEr Herr Jesus nam die zwölffe zu sich/ vnd sprach zu jnen: Sehet/ wir gehen hinauff gen Jerusalem/ vnnd es wirdt alles volendet/ das geschrieben ist durch die Propheten/ von des menschen Son. Denn er wird vberantwortet werden den Heyden/ vnnd er wirdt verspottet/ vnd geschmecht/ vnnd verspeyet werden/ vnd sie werden jhn geysseln vnnd tödten/ vnnd am dritten tage wirdt er wider auffersteheb. Sie aber vernamen der keines/ vnd die rede war jnen verborgen/ vnnd wusten nicht/ was das gesagt war.

Es geschach aber/ da er nahe zu Jericho kam/ saß ein Blinder am wege/ vnnd bettelt. Da er aber höret das volck/ das durch hin gieng/ forschet er/ was das were. Da verkündigeten sie ihm/ Jhesus von Nazareth gieng fur vber. Vnd er rieff/ vnd sprach: Jesu du Son Dauid/ erbarme dich mein. Die aber forne an giengen/ bedraweten jn/ er solt schweygen. Er aber schrey vil mehr/ Du Son Dauid/ erbarme dich mein. Jesus aber stund still/ vnnd hieß jn zu sich füren. Da sie ihn aklber nahe bey jhn brachten/ fraget er jhn/ vnnd sprach: Was wilt du/ das ich dir thun sol? Er sprach: Herr/ das ich sehen möge. Vnd Jesus sprach zu ihm/ Sey sehend/ dein glaube hat dir geholffen. Vnd also baldt ward er sehen/ vnnd folget ihm nach/ nnd preiset Gott. Vnnd alles volck/ das solches sahe/ lobet Gott.

## **Waruon lautet diß Euangelion?**

DEr Herr Jesus verkündiget seinen Jüngern/ das er leyden/ sterben/ vnnd am dritten tage aufferstehen würde.

Sie vernamens aber nit/ wie denn fleisch vnd blut/ Matth. 16. vnd der natürlich mensch nichts vernimmet vom geyst Gottes/ 1. Corinth. 2. vnd machet einen blinden der am wege bettelt/ vnd vmb hülffe im waren glauben anrufft/ wider sehendt.

## **Was sollen wir auß disem Euangelio lernen?**

Das wir vns arme vnd elende leute vmb Christi willen lassen befolhen sein/ vnd theilen jnen gerne vnser milde hand mit/ vnd beweisen vnsern glauben an jnen/ durch Christliche liebe/ wie vns der Herr durch sein wort befilhet/ vnd mit seinem exempel vnterweyset.

Vnd die armen Betler vnd Stitaler sollen hierauß einen trost fassen/ ob sie wol am leyb elend vnnd geplaget sind/ das sie dennoch Gott wil annemen/ vnd selig machen/ wo sie jre sünde erkennen/ vnd im glauben/ wie dieser blinder verharren/ vnnd das allmosen seligklich brauchen.

## **Was ist eines armen betlers trost?**

1. Das Gott alle menschen wil annemen/ sie sind lahm/ blind/ aussetzig oder gesund/ wenn sie nur Jesum Christum im waren glauben anruffen/ vnd mit gedult jr creutz vnd elend tragen/ wie der arme Lazarus/ vnd der bettrise am teich Siloach/ vnnd der blinde geboren war/ Johan. 9. vnd der lame Acto. 3.

2. Vnd das Gott die elenden Lazaros/ seiner lieben Christenheyt/ vnd aller Oberkeyt vnd Predigern so treulich befilhet/ das sie sich der armen sollen hertzlich annemen/ Vnd der Herre Jesus wil es so tewer achten/ was man einem armen in seinem namen gibt/ als het man es jm selber geben/ Matth. 25.

3. Vnd das die lieben Engelein auch auff Lazari seele warten/ vnnd tragen dieselbige/ in die ewige freude.

## **Kan einer auch one beschwerde des gewissens allmosen nemen?**

Ja/ wenn ers bedarff/ vnnd kan sein brot nit selber erwerben. Er muß sich aber an den brosamen/ vnd was im Gott bescheret/ gnügen lassen/ wie Lazarus/ vnnd Gott für seine partecken teglich dancken/ vnd für die hertzlich bitten/ die jn erhalten helffen/ vnd das almosen nit vnnützlich onwerden vnd verschlemmen/ wie die Landstreycher vnd Gottlosen betler thun. Denn es muß ein betler dem HErren Jesu Christo eine schwere rechnung thun/ wenn er den namen Jesu Christi mißbrauchet/ vnnd auff die wunden Christi gebetlet/ vnnd dasselbige vbel vnd schentlich verzeret hat/ wie denn die erfarung zeuget/ das vil betler geredert vnd verbrent werden/ das sie des namen Jesu Christi/ gleich wie ein Vogler seines kreutzleins gebrauchet haben.

## **Was verheisset der Herre Christus denen/ die gern vmb Gottes willen geben?**

Er wil jre liebe vnd almosen am jüngsten tage/ für allen heyligen rhümen/ vnd reichlich bezalen/ vnd einen kalten trunck wasser in seinem namen gegeben/ nicht vnuergolten lassen/ vnd des milden hande auff erden segnen/ vnnd des barmhertzigen erben/ für schendelicher armut/ vnnd dem bettelstab behüten/ Luc. 6. Psalm. 112.

# Auff den Sontag Inuocauit/ Von der versuchung Christi/ vnd rüstung wider den Teuffel/ Matth. IIII. Psalm.. . vnd 91.

**Ich glaube an Jesum Christum den Herrn Zebaoth/ vnd vnsern Felthaubtman.**

Da ward Jesus vom Geist in die wüsten gefürt/ auff das er vom Teuffel versucht würde. Vnd da er viertzig tag/ vnnd viertzig nacht gefastet hette/ hungert jn. Vnd der versucher trat zu jm/ vnd sprach: Bist du Gottes son/ so sprich/ das diese steine brod werden. Vnd er antwortet/ vnd sprach: Es stehet geschrieben: Der mensch lebet nicht vom brodt allein/ Sondern von einem jeglichen wort/ das durch den mund Gottes gehet.

Da füret jn der Teuffel mit sich/ in die heylige Stat/ vnd stellet jn auff die Zinnen des Tempels/ vnnd sprach zu jm: Bist du Gottes Son/ so laß dich hinab. Denn es stehet geschriben/ Er wirdt seinen Engeln vber dir befelh thun/ vnd sie werden dich auff den henden tragen/ auff das du deinen fuß nit an einen stein stossest. Da sprach Jesus zu ihm: Widerumb stehet auch geschriben: Du solt Gott deinen Herren nicht versuchen.

Widerumb füret jn der Teuffel mit sich auff einen sehr hohen Berg/ vnnd zeyget jm alle Reich der welt/ vnd jre herrligkeyt/ Vnd sprach zu jm: Das alles wil ich dir geben/ so du niderfellest/ vnd mich anbetest. Da sprach Jesus zu ihm: Hebe dich weg von mir Sathan/ Denn es stehet geschrieben: Du solt anbeten Gott deinen Herrn/ vnd jhm allein dienen. Da verließ ihn der Teuffel. Vnd sihe/ da tratten die Engel zu jm/ vnd dieneten jm.

## **Waruon lautet diß Euangelion?**

DEr Herr Jesus hat viertzig tag vnd nacht gefastet/ wie Moses vnd Elias/ damit er für vns die rechte verson fasten hielte/ vnd ist in der wüsteney/ Wie der rechte versön Bock/ Leuitici am 16. vnter den wilden thieren vom bösen geyst versucht/ vnnd sehr kranck gewesen/ damit er den schatten des gesetzes erfüllet/ vnd den Teuffel vberwinde/ vnd all vnser elende versuchte/ als ein trewer Bischoff/ Hebr. 5. vnd vns seinen sieg schenckete/ vnd lehrete vns/ wie wir vns vor dem Teuffel auff halten solten.

## **Wie versucht der böse Geyst den Herrn Christum?**

Erstlich wil er Christum von seinem weg vnd beruff treiben/ mit hunger/ kummer/ not/ armut/ vndanck vnd vngedult. Darnach raumet er jm ein/ das er Gott versuche/ Actor. 15. vnnd etwas newes/ one vnnd wider Gottes wort auß vermessenheyt vnd eytler ehre fürneme/ vnd das er sich one noth vnd klarem befelh Gottes/ in gefahr vnnd frembde wege begebe/ vnnd verachte die mittel/ so Gott geordnet/ damit er einen grossen namen vnd rhum vnter den leuten erjage.

Letzlich verkleydet sich der Sathan in Engels vnnd Gottes gestalt/ vnd beutet dem Herrn Jesu/ gelt/ gut/ vnd der welt reich vnd herrligkeyt an/ das er vom rechten Goottesdienste/ vnd anruffung des eynigen Gottes abfalle/ den Teuffel vnd sein abgötterey anbette.

## **Wie widerstehet vnd vberwindet der Herr Christus den Teuffel?**

Er leidet seinen hunger vnd armut mit grosser gedult/ vnd helt sich steiff an das wort Gottes/ vnd wil seinen beruff nit faren lassen/ vnd auff frembde wege tretten/ oder etwas newes anheben vber den befelh den er einmal von Gott bekommen/ Joh. 14. vnd lest jm an seines himlischen vaters ehre vnd gunst genügen/ vnd liebet vnd ehret seinen vatter vber alle gaben vnd creaturn/ vnd dienet vnd ruffet jn an bestendig nach dem wort Gottes/ in welchem vns Gott seinen willen/ vnnd die rechten Gottesdienst offenbaret hat/ vnnd weyset den Teuffel mit gewalt in krafft des worts Gottes abe.

## **Was sollen wir hierauß lernen?**

Das zwischen dem Herrn Christo vnd der schlange/ eine ewige feindschafft ist/ Genesis 3. Vnnd das dise zwen Helden mit jren heerscharen stetgs zu feld wider einander ligen/ Psalm 68. Der Sathan wil dem Herren Christo seine ehre/ erbtheil vnd braut entfüren/ Wie ihm die schantze auff eine zeyt mit der Eua geriete/ darumb sticht er christum in die ferschen/ vnd richtet sich mit morden vnd liegen an die Christenheyt/ das er sie entweder mit armut/ elend/ creutz vnd leyden/ als ein schwarzer Teuffel/ vnd gewaltiger Fürst dieser Welt/ oder mit heyligem schein/ eyteler ehre vnd vorwitz/ als ein schöner Engel des liechtes/ oder mit lust/ ehre/ pracht dises lebens/ wie ein gekrönter vnd göttlicher Teuffel/ 2. Corin. 4. von Christo/ seinem wort/ vnd auß der rechten ban/ vnd waren Gottesdiensten wegreisse.

Der Herre Jesus aber streytet für seine braut/ wie ein hirsch auff seiner pfaltz/ vnnd zustöret dem feinde seine macht/ durch das schwache wort der seuglingen/Psalm. 8. Vnd das sehnlich seufftzen seiner Christenheit/ vnd nimpt jm sein harnisch vnd wehr/ Luc. 11. Wie der Hirt Dauid den Goliath zu tode schleudert vnd bettet/ vnd errettet den rechten zeug vnd heer Gottes/ von des Teuffels lesterung/ vnnd schencket vns seinen sieg/ 1. Corinth. 15. vnd lehret vns wie wir den Teuffel auch vberwinden vnd verjagen können.

## **Wie sollen wir vns wider den Teuffel rüsten?**

Wir sollen in vnserm beruff/ vnnd auff vnserm wege bleiben/ vnd vns fest an das wort halten/ vnnd alles weltlichen prachts willig verzeyhen/ vnd nit vergessen/ das wir in der heiligen Taufe/ dem Teuffel vnd seinem wesen abgesaget/ vnd jn vnd alle seine helfers helffer auff vns geladen haben/ vnd sollen als Ritter vnd geistliche Kriegßleut/ für allen dingen feste behalten den schilt des glaubens/ vnnd den helm des heyls/ vnd den krebs der gerechtigkeyt Christi/ damit wir in der heiligen Tauf angethan vnnd verwaret sein/ da wir Christum angezogen haben/ Roma. 13. Vnd nachmals vns mit dem Euangelio stiffeln vnnd verwaren/ wenn wir auff die schlange tretten sollen / Luc. 10. vnd das schwert des geistes/ welches ist das wort Gottes/ vnd Dauidis schleuder stein/ welches ist die ware anruffung/ gebrauchen/ vnd stetigs in guter bereitschafft sitzen/ wachen/ sorgen/ vnd nüchtern sein/ vnd getrost vnd freidig in dem lager Jesu Christi verharren/ damit der Teuffel nicht heimllich in vns breche/ vnd vns vnuersehens vberfalle/ Wie denn S. Paulus beyde der feinde macht/ vnd der Christen rüstung/ Eohes. 6. vns zur warnung anzeyget.

# Auff Reminiscere/ von steter hoffnung vnd verharrung im gebete/ Matths. 15. Psalm 4. Genesis 32.

**Füre vns nicht in versuchung.**

DEr HErr Jesus gieng auß von dannen/ vnd entweich in die gegend Tyro vnd Sidon. Vnd sihe/ ein Cananeisch weyb gieng auß der selbigen grentze/ vnnd schrey jm nach/ vnd sprach: Ach herr/ du Son Dauid/ erbarme dich mein/ Mein Tochter wirt vom Teuffel vbel geplagt. Vnnd er antwortet jr kein wort. Da tratten zu jm seine Jünger/ batten jn/ vnd sprachen: LAß sie doch von dir/ denn sie schreyet vns nach. Er antwortet aber/ vnd sprach: Ich bin nicht gesandt/ denn nur zu den verlornen Schaffen/ von dem hauß Israel. Sie kam aber/ vnd fiel vor jm nider/ vnnd sprach: HErr/ hilff mir. Er antwortet vnnd sprach: Es ist nicht fein/ das man den kindern jr brodt neme/ vnnd werffe es für die hunde. Sie sprach: Ja HERR/ aber doch essen die hündlein von den brosamen/ die da von jrer Herren tische fallen. Da antwortet Jesus/ vnd sprach zu jr: O weyb/ dein glaub ist groß/ dir geschehe wie du wilt. Vnd jre tochter ward gesund/ zu derselbigen stund.

## Waruon lautet diß Euangelion?

EIn Cananeisch WEyblein schreyt zum Herrn/ für jr töchterlein/ das vom Teufel hart geplaget war. Der Herr aber erhöret sie nicht so balde/ damit er jren glauben probiere/ vnnd vns zum anhalten im gebete vermane/ Da aber das weyblein nicht nachlest/ vnd suchet/ klopfet vnd rumpelt one zorn vnd zweyffel/ 1. Timot. 2 geweret sie Christus jrer bitt/ vnnd preyset jren grossen glauben.

## Wie probieret Christus dieses weibleins glauben?

Erstlich gibt er jr gar keine antwort/ darnach saget er/ Er sey nit vmb jrer vnnd der andern Heyden willen kommen. Zu letzt feret er sie hart an/ vnd heysset sie einen hunde. Das weyblein helt getrost an/ vnnd wirdt nicht schwach vnd zweyffelhafftig im glauben/ Sondern feret fort/ vnnd glaubet auffs aller gewisseste/ wie Abraham/ Roman. 4. Das diß der rechte Messias sey/ inn welchem alle geschlecht auff erden sollen gesegnetwerden/ vnd beharret bestendiglich inn jrem gebete/ vnnd wil Christum vnnd seine verheissung nicht faren lassen/ biß sie ihn gewinnet vnd vberwindet/ wie der Ertzvatter Jacob/ Genesis am 32. daruon heute die Christenheyt singet.

## Was sollen wir hierauß lernen?

Wenn vns eine not angehet/ oder so wir in des Teuffels sieb oder reder sitzen/ sie Sanct Petrus/ sollen wir gestracks zum Herrn Jesu Christo schreien/ vnd bey jm alleine hülff vnnd rettung suchen/ wider den Teuffel vnd allerley vnglück.

Da er aber mit seiner Hülff eine weyle auffzeucht/ vnd verlesset vns einen kleinen augenblick/ Esaie 54. Sollen wir nicht murren/ zürnen vnd vngedultig werden/ oder vom betten ablassen/ sondern mit seufftzen vnd flehen anhalten/ Wie die Witwe Luce 118. vnd des gewiß sein/ da wir auch jetzt nimmer seufftzen können/ das er als vnser Priester/ für vns bitte/ wie für Petrum im siebe/ Luce. 22. vnnd wil vns mit grosser barmhertzigkeit samlen/ vnd seine hande bieten/ vnd weyt mehr vnd drüber geben/ vnd herrlicher vns erretten/ als wir hetten dencken vnnd begeren können/ Roman. 8.

## Warumb verzeucht der Herre die Hülffe so lange?

Das er vnsern glauben vnd hoffnung vnter dem creutze bewere/ wie das golt im fewer/ vnd wir in trübsal/ gedult/ vnnd in gedult erfarung/ vnnd durch eygene erfarung/ inn eine satarcke vnnd feste hoffnung kommen/ die vns nicht lest zu schanden werden/ Roman. 5. Vnnd das wir ander betrübte leut in jren engsten/ deste freydiger lenen/ trösten/ vnd stercken können/ wie der Herr zu Sanct Peter sagt: WEnn du der mal eines bekeret vnd errettet bist/ so stercke vnd tröste deine brüder/ vnd bezeuge sie/ das ich alleine außnöten erretten kan/ Luce. am 22.

# Auff den Sontag Oculi/ Von der sünde in den heyligen Geyst/ auß dem Euangelio Luce. am 11 vnnd Psalm. 109.

**Du solst den namen deines Gottes nicht mißbrauchen.**

DEr Herr JEsus treib einen Teufel auß/ der war stumm/ Vnnd es geschach/ da der Teuffel außfuhr/ da redete der Stumme/ vnd das volck verwunderte sich. Etlich aber vnter jhnen/ sprachen: Er treybt die Teuffel auß durch Beelzebub/ den Obersten der Teuffel. Die anderen aber versuchten jn/ vnnd begerten ein zeychen von jhm/ vom Himel. Er aber vernam jre gedancken/ vnd sprach zu jnen: Ein jeglich Reich/ so es mit jm selbs vneins wirt/ das wirt wüst/ vnnd ein hauß fellet vber das ander. Ist denn der Sathanas auch mit ihm selb vneins/ wie wil sein reich bestehn? Dieweil jr saget/ ich treybe die Teuffel auß durch Beelzebub. So aber ich die Teuffel durch Beelzebub außtreybe/ durch wen treiben sie ewre kinder auß/ Darumb werden sie ewre Richterr sein. So ich aber durch Gottes finger die Teuffel außtreybe/ so kombt je das Reich Gottes zu euch.

Wenn ein starcker gewapneter sein pallast bewaret/ so bleibetdas seine mit frieden. Wenn aber ein stercker vber jn kombt/ vnnd vberwindet jn/ so nimbt er jm seinen harnisch/ darauff er sich verließ/ vnnd theylet den raubauß. Wer nicht mit mir ist/ der ist wider mich/ Vnd wer nicht mit mir samlet/ der zerstrewet.

Wenn der vnsauber geyst von dem menschen außferet/ so durchwandelt er dürre stett/ sucht ruhe/ findet jr nit. So spricht er: Ich wil wider vmbkeren in mein hauß/ darauß ich gegangen bin. Vnd wenn er kombt/ so findet ers mit besemen gekeret vnd geschmucket. Denn gehet er hin/ vnd nimbt siben geyster zu sich/ die erger sind denn er selbs. Vnd wenn sie hinein kommen/ wonen sie da/ vnd wirt hernach mit bemselbigen menschen erger/ denn vorhin.

Vnd es begab sich/ da er solchs redet/ erhub ein Weyb im volck die stimme/ vnnd sprach zu jhm: Selig ist der leyb/ der dich getragen hat/ vnnd die brust die du gesogen hast. Er aber sprach: Ja/ selig sind/ die das wort Gottes hören/ vnd bewaren.

## Waruon lautet diß Evangelion?

DEr Herre Christus prediget von seiner krafft vnnd herrlichem sieg/ wider den Sathan/ da er einen stummen Teuffel außtreibet/ vnd verdampt die sünde inn den heyligen Geist/ vnd warnet alle getauffte Christen/ das sie nit sicher sein/ ob schon der Teuffel in der Tauffe ist außgetrieben.

## Was sol ich herauß lernen?

Das der Herr Jesus des Weibes samen/ vnd der rechte schlangetretter ist/ Gene. am 3. vnd der sterckeste helt/ welcher dem Teuffel sein reich vnd werck zerstöret hat/ vnnd das wir vns hüten vor der sünden in den heyligen Geist/ vnnd das wir nit sicher sein nach vnser Tauffe/ Denn ob der Sathan gleich ein mal außgetrieben wirdt/ so kombt er doch wider vil gerüster/ vnnd macht letzlich vbel erger/ wie Christus saget.

## Was ist die sünde in den heiligen Geyst?

Wenn man im gewissen mit Gottes wort vberzeuget vnd vberweyset ist/ vnd man widerstrebet dem geyst Gottes/ vnd verdammet vnd lestert die erkante warheyt/ wissentlich vnd vorsetzlich/ wie dise Phariseer/ vnnd die Stephanum steynigen/ vnnd so man in solchem Teuffelischen vorsatz vnd mutwillen/ trotziglich vnd freuentlich verharret/ vnd darinnen verzweyffelt/ stirbet vnd verdirbet/ one alle buß vnd glauben/ wie Saul/ Judas vnd Julianus/ Solches ist eine ertzteuffelische todtsünde/ 1. Johan.5. wider welche Christus im 109. Psalm betet/ darfür auch nicht zu betten ist/ denn sie wird in ewigkeyt nicht vergeben.

## Warumb prediget Christus von dieser grewlichen sünde?

Damit sich alle menschen mit höchstem fleiß darfür hüten/ vnd die offentliche warheyt nicht widerfechten/ oder verdammen helffen/ vnnd da jemandt nicht allein auß schwachheyt Christum verlaugnet/ wie Petrus/ oder auß unwissenheyt Christum hette creutzigen helffen/ wie viel Jüden/ oder die Christen hette verfolgen vnd verjagen helffen/ wie Paulus/ Sondern da auch jemandt wissentlich/ seines genieß vnnd gunst halben/ das Euangelium hette verdammen/ vnd fromme Lerer vertreyben helffen/ wie Manasse vnnd Achab/ das er dennoch an Gottes grosser barmhertzigkeyt/ vnnd dem allmechtigen blute des sones Gottes nicht verzweyffele/ wie Cain/ sondern das er in der zeyt des Euangelij bey Christo vnd seinem wort/ gnade vnd vergebung aller sünde suche/ Denn in diser welt ist keine sünde so groß vnnd grewlich/ Gott wil sie vergeben/ wenn man nur Gottes güte/ vnd Christi todt/ grösser vnd krefftiger helt/ denn vnsere Sünde.

# Am Sontag Letare/ Von der vetterlichen vorsorge/ vnd milden hand Jesu Christi/ Johan. 6. vnnd Psalm. 145.

**Gib vns vnser teglich brodt.**

DArnach fuhr Jhesus vber das Meer weg/ an der Stat Tiberias in Galilea/ vnnd es zg jhm viel volcks nach/ darumb/ das sie die zeychen sahen/ die er an den krancken thet. Jesus aber gieng hinauff auff einen Berg/ vnd satzte sich daselbst mit seinen Jüngern. Es war aber nahe die Ostern/ der Jüden Fest. Da hub Jhesus seine augen auff/ vnnd sihet/ das viel volcks zu jhm kombt/ vnnd spricht zu Philippo: Wo kauffen wir brodt/ das sie essen? Das saget er aber jhn zuuersuchen/ denn er wusste wol/ was er thun wolt.

Philippus antworrtet jhm: Zwey hundert pfenning wert brodts ist nicht gnug vnter sie/ das ein jeglicher vnter jnen ein wenig neme. Spricht zu ihm einer seiner Jünger/ Andreas der bruder Simonis Petri/ Es ist ein knab hie/ der hat fünff gersten brodt/ vnnd zween fisch/ aber was ist das vnter so vil? Jesuss aber sprach: SChaffet/ das sich das volck lagere. Es war aber vil graß an dem ort. Da lagerten sich bey fünff tausent Mann. Jesus aber nam die brodt/ dancket/ vnnd gab sie den Jüngern/ die Jünger aber denen/ die sich gelagert hetten. Desselbigengleichen auch von den fischen/ wie viel er wolt.

Da sie aber satt waren/ sprach er zu seinen Jüngern: Samlet die vbrigen brocken/ das nichts vmbkomme. Da samleten sie/ vnnd fülleten zwölff körb mit brocken/ von den fünff gersten brodt/ die vberblieben/ denen/ die gespeyset wurden. Da nun die menschen das zeychen sahen/ das Jesus thet/ sprachen sie: Das ist warlich der Prophet7 der in die welt kommen soll.

Da Jesus nun mercket/ das sie kommen würden/ vnnd jn haschen/ das sie jn zum könig macheten/ entweich er abermall auff den berg/ er selbs allein.

## Was stehet in disem Euangelio?

DEn Herren Christum jammert von hertzen/ das seine zuhörer nicht zu essen haben/ vnnd speyset 5000. menschen/ mit fünff broten vnd wenig fischen/ auß seiner allmechtigen handt.

## Was sollen wir hierauß lernen?

Der Herr Christus ist nicht allein vom vatter gesandt/ dass er vnser seele mit seinem blute erlöse zum ewigen leben/ Johan. 17. Sondern er sorget auch hertzlich vnnd vetterlich für vnser leyb vnd leben/ vnd wil vns auß seiner allmechtigen vnd milden handt/ vnser lebenlang speisen vnd ernehren/ mit freude vnnd wolgefallen/ wie die kinder im Benedicite sagen.

## Was hat der Herr Christus für eine handt?

Christus Gottes sones hand/ ist eine allmechtige hand/ die auß nichts etwas/ auß wenig vil schaffen kanä/ vnd kan auch die leute one brot ernehren/ wie Heliam vnd Mosen/ Vnnd ist ein reyche hand/ darein Gott alle himlische vnd jrdische gaben beschlossen hat/ wie Christus sagt aus dem 8. Psalm. Vnd ist ein rechte milde hand/ die an einem barmhertzigen vnnd trewen hertzen stehet/ vnd jerlich alles was da lebet/ mit freude vnd speyse settiget/ Acto. am 14. Vnd ist ein auffgethane/ redliche vnnd warhafftige hand/ die da helt vnnd leystet/ was Christus wort vnd munde zusaget.

## Welche menschen geniessen der milden hand?

Die Gottes gebot hören/ vnd schreibens in jr hertz/ wie in ein Büchlein/ Zu denen spricht Gott im 5. buch Mosi/ wie auch die Kirche heut zeuget/ wil ich ein land geben/ darinnen milch vnd honig fleust/ vnnd darinne brodt die fülle ist/ vnnd die steine eysen werden/ vnnd da man ertzt auß den bergen hawet/ wie die schrifft redet.

Darumb wer das teglich brodt begeret/ der muß Christo folgen/ Gottes reych suchen/ vnd Christi wort hören/ hertzlich beten/ trewlich arbeyten/ vnd da Christus mit seiner hand/ seinen segen tröpflen lest/ muß man Gott darfür dancken/ vernünfftig gebrauchen/ vnd das vbrigen auffheben vnd zu rath halten/ vnnd der dürfftigen auch nicht vergessen. Denn es heyst: höre mich/ so gebe ich dir/ saget Gott im 5. buch Mosi am 6. Cap.

# Am Sontag Judica/ von der ewigen geburt vnd Göttlichen wesen/ des eingebornen Sones Gottes/ Joh. 8. Psalmo 2. vnd 72.

**Ich glaub an Jesum Christum/ Gottes einigen Son.**

WElcher vnter euch kan mich einer sünde zeyhen? So ich euch aber die warheyt sage/ warumb glaubet jr mir nit? Wer von Gott ist/ der höret Gottes wort/ darumb höret jr nit/ denn jr seyd nit von Gott.

Da antworten die Jüden/ vnnd sprachen zu jm: Sagen wir nit recht/ das du ein Samariter bist/ vnnd hast den Teuffel. Jesus antwortet: Ich habe keinen Teuffel/ sonder ich ehre meinen Vatter/ vnnd jr vnehret mich. Ich suche nit meine ehre. Es ist aber einer/ der sie suchet vnd richtet.

Warlich warlich ich sag euch/ So jemandt mein wort wirt halten/ der wirt den todt nit sehen ewiglich. Da sprachen die Jüden zu jm: Nun erkennen wir/ das du den Teufel hast/ Abraham ist gestorben/ vnd die Propheten/ vnnd du sprichst: So jemandt mein wort helt/ der wirdt den todt nicht schmecken ewiglich. Bist du denn mehr denn vnser Vatter Abraham, welcher gestorben ist/ vnnd die Propheten sind gestorben/ Was machst du auß dir selbs?

Jesus antwortet: So ich mich selber ehre/ so ist mein ehre nichts. Es ist aber mein Vatter/ der mich ehret/ welchen jr sprechet: Er sey ewer Gott/ vnd kennet jn nicht/ ich aber kenne jn. Vnd so ich würde sagen/ ich kenne sein nicht/ so würde ich ein lügner/ gleich wie jr seyd. Aber ich kenne jn/ vnd halte sein wort.

Abraham ewer Vater ward fro/ das er meinen tag sehen solt/ vnd er sahe jn/ vnd frewet sich. Da sprachen die Jüden zu jhm/ Du bist noch nit fünfftzig jar alt/ vnnd hast Abraham gesehen/ Jesus sprach zu jhn: Warlich warlich/ ich sage euch/ ehe denn Abraham ward/ bin ich. Da huben sie steine auff/ das sie auff jn wurffen. Aber Jesus verbarg sich/ vnnd gieng zum Tempel hinauß.

## Was stehet in disem Euangelio?

DA sich die Juden mit vnwarheyt auff Gott vnnd Abraham beruffen/ heyst sie der Herre Christus lügner vnnd Teuffelskinder/ dieweyl sie das wort Gottes/ welches alleine freymachet/ vnnd auß dem tode errettet/ von ihm nicht hören wöllen/ Vnd leret/ das er ehe sey gewesen/ denn Abraham vnd alle creaturen.

## Was sollen wir hierauß lernen?

Weyl man vmb dise zeyt von derr empfengknuß vnd menschwerdung/ leyden vnd sterben Jesu Christi prediget/ sollen wir auß diesem klaren zeugnuß lernen/ das Christus/ welcher vnser fleisch vnnd blut an sich genommen/ der warhafftige/ wesentliche vnd natürliche Son Gottes ist/ vor allen creaturen/ vnd von ewigkeyt auß des vatters wesen/ vnnd liecht geboren/ durch welche andere person der heyligen Dreyfeltigkeyt/ Got alle ding erschaffen/ vnd folgendt gewirckt vnnd erhalten hat/ biß auff diesen tag/ welchen auch die Ertzvetter erkandt/ angeruffen/ unnd offtmals in Engel oder flammen gestalt gesehen/ gehöret vnnd geherberget haben.

## Beweyse mir dise stück mit klaren zeugnussen der Schrifft!

Von des sones Gottes ewiger geburt/ zeuget der 72. Psalm/ Sein name hat die kindschafft vor der Sonne/ Micheas am 5. Sein außgang ist von anfang vnnd von ewigkeyt her gewest/ Johan. 17. Verklere mich vater mit der klarheyt/ die ich bey dir hatte/ ehe die welt war/ Coloss. 1. Er ist der erstgeborne vor allen Creaturen.

Weyl denn Christus vor allen creaturn geboren ist/ so muß er ewiger vnnd warer Gott sein/ wie er Esaie am 8. Jeremia am 23. Johan. 20. vnd 1. Gott vnd Jehoua genennet wirt.

Das er aber eines wesen mit Got/ vnd von des Vatern natur geborn sey/ stehet Coloss. 1. Er ist das ebenbilde des Vaters/ vnd Hebr. 1. Er ist der glantz seiner herrligkeyt/ vnd das ebenbilde seines wesens.

Darumb spricht der Vatter im 2. Psalm/ vnd Matth. am 3. Das ist mein Son/ heute hab ich jn gezeuget/ das ist mein einiger/ eingeborner vnd natürlicher sone/ in welchem die gantze gottheyt persönlich wonet/ Colos. 2. der auß des vatters wesen ist/ wie das Concilium Nicenum bekennet.

Das aber alles durch den Sone Gottes gemacht/ zeuget Mose Genesis am 1. vnd Joha. 1. Alle ding sind durch das wort gemacht/ durch welches er auch die welt gemacht hat/ Hebr. 1. Vnd der Herr zeuget selbst in diesem Text/ das er ehe gewesen ist/ denn Abraham/ vnd das Abraham seinen tag gesehen/ Genesis am 18. Wie auch Josua den Herrn gesehen/ Josue am 4. vnnd Gideon/ Judicum am 6.

## Warzu nützet mir diser Artickel von Christo?

Das ich gewiß bin/ wer Jhesum Christum höret vnd anruffet/ der ehret vnd dienet dem rechten eynigen vnnd ewigen Gott/ vnnd bleibet in einerley glauben vnd Religion mit allen Ertzuettern/ Propheten/ Aposteln/ vnd allen Gottes heyligen/ Vnd das ich wider den Teuffel/ Juden/ Türcken/ Marran vnnd Epicurer/ mit solchen hellen sprüchen gerüstet bin/ vnnd könne den einigen Gott anruffen/ in erkentnuß dises einigen Mitlers vnd Fürsprechers.

# Auff den Palmtage/ von dem geystlichen reyche Jesu Christi/ Matth. am 21. Psalmo 118.

**Ich glaube an Jesum Christum vnsern Herrn**

DA sie nun nahe bey Jerusalem kamen/ gen Bethphage/ an den Olberge/ sendet Jesus seiner Jünger zwen/ vnd sprach zu jn: Gehet hin in den flecken/ der für euch ligt/ vnnd balt werdet jr ein Eselin finden angebunden/ vnd ein Füllen bey jr/ Löset sie auff/ vnd füret sie zu mir. Vnnd so euch jemandt etwas wirdt sagen/ so sprecht: Der Herr bedarff jr/ So balt wirt er sie euch lassen. Das geschach aber alles/ auff das erfüllet würde/ das gesagt ist durch den Propheten/ der da spricht: Saget der Tochter Zion/ Sihe/ dein König kompt zu dir sanfftmütig/ vnd reyt auff einem Esel/ vnd auff einem füllen der lastbaren Eselin. Die Jünger giengen hin/ vnnd theten wie jnen Jesus befolhen hette/ vnnd brachten die Eselin/ vnnd das Füllen/ vnd legten jre kleider drauff/ vnd satzten jn darauff. Aber vil volcks breytet die kleyder auff den weg/ die andern hieben zweyge von den beumen/ vnd streweten sie auff den weg. Das volck aber das vorgieng vnd nachfolget/ schrey/ vnd sprach: Hosianna dem son Dauid/ Gelobet sey/ der da kompt in dem namen des Herrn/ Hosianna in der höhe.

## Was stehet in diesem Euangelio?

VNser gerechter König der Herre Christus reitet ein zu Jerusalem/ arm vnd elend/ wie Zacharias verkündiget hat/ Vnd das volck gehet jm mit öle vnnd Palmzweyge entgegen/ vnd nimpt jn mit freuden an für jren König/ vnd strewet jm die kleyder vnter/ vnd wünschet jm glück vnd heyl zu seines Vaters Dauidis Reych/ auß dem 118. Psalm.

## Was ist der Herre Christus für ein König?

Sein reich ist nicht von diser welt/ darumb eussert er sich auff erden seiner Göttlichen maiestetischen ehren/ vnnd gieng in eines knechtes Philip. 2. vnnd elendes menschen gestalt/ Psal. 8. Damit er ein sündeopffer würde/ Es. 53. vnd Gottes zorn stillete/ vnd sein volck durch sein eygen blut/ auß des Teuffels gefengnuß außfürete/ Zacha. 9. Nun er aber alle seine Feinde erleget/ die welt vberwunden/ Johan. 16 den Teuffel gefangen/ Coloss. 2. den fluch vom gesetze genommen/ Galat. 3. die sünde versönet/ 1. Johan. 2. vnd mit sich ins grabe verschorren/ Romano. am .5. vnnd den todt gefressen/ Hosee am 13. vnnd die Helle zustöret/ Psalmo 68. vnnd jre pforten geplündert/ Colosse. am 2. cap. ist er wie ein Heldt/ vvnnd Siegßman erstanden/ vnnd herrschet mitten vnter seinen vnd vnsern feinden/ Psalm. 110. vnnd streytet für seine Christenheyt/ Danielis am 12. wider den alten Drachen/ Apocalip. 12. Vnd ligt mit seinen heerscharen für vns zu felde/ Psalmo 46. biß er in vns auch siege/ vnd triumphiere/ vnd alle vnsere feindet/ vns auch vnter die füsse lege/ Als denn wil er seinen Scepter vnd krone dem vatter vbergeben/ vnd mit vns seinen brüdern vnd schwestern/ in ewiger freuntligkeyt vnd wunne leben / 1. Cor. 15.

## Wie sollen wir vns dises vnsers Königes vnd Herrn trösten?

Wenn vns die welt mit jrer macht vnd weyßheyt nach leyb vnd leben stehet/ vnd vnser fleisch streytet vnd kempfet in vns/ wider den newen menschen/ vnd der Teuffel schleicht vns nach/ wie ein schlenglein/ oder wütet wie ein brüllender Löwe/ vnd das Gesetz vnnd die handtschrifft vnsers hertzen treybet vnd beklaget vns/ vnd der todt drenget vns mit seinem stachel vnd Goliaths spieß/ welches ist die sünde/ vnd wil vns fressen/ vnd der hellen pforten wollen vns verschlingen/ sollen wir vns mit hertzlicher vnd vngezweyffelter zuuersicht/ an disen König/ vnnd an seinen Scepter/ welches ist das heylige Euangelion/ halten/ vnnd vns seiner krafft/ sieges/ hülff vnd beystandes trösten/ dne des gewiß sein/ das wir in seiner hande beschlossen/ vnter seinem schutz vnnd schirm sitzen/ wie ein hünlein vnter der Glugkhennen flügel/ vnnd das vns niemandt auß seiner hande vnnd gewalt reissen könne/ Denn er wil durch seine macht/ in vnser schwachheit siegen/ vnd vns mitten im tode vnnd hellen angst erhalten/ wie Jonam im Walfisch/ vnd die drey knagen im fewrigen ofen/ vnd Daniel in der Löwengruben/ vnd Petrum im siebe/ vnd Ezechiam in seinem todes kampff/ vnd Dauid in seinem De profundis.

## Wie sollen wir disem Könige zu Sion dienen vnd dancken?

Wir sollen vertrawen/ hulden vnd vnterthenig sein/ jn anruffen vnnd bekennen/ sein lob außbreyten/ vnd jn rhümen/ das er einen ewigen friede gemacht hat/ zwischen Gott vnd den menschen/ vnd das er welt vnd alle Teuffel vnter seine füsse getretten hat/ darumb wir im billich ölezweyg vnnd palmenreyser fürtragen/ vnnd sollen jhm den Esel vnd vil leute zufüren/ vnd vnser leyb vnd leben/ wey vnnd kinde/ hauß vnd hoff jm vnterstrewen/ vnnd vmb seines namens willen faren lassen/ wie die pompa am Palmtage vns fürmalet/ vnnd Jacob der Ertzuatter/ von Christo geweissaget hat/ Genesis 49.

## Erklere mir S. Jacobs Prophecey von Christo vnd seinem Reich?

Wenn das Reigment von Juden genommen wirdt/ sprich Jacob/ durch den außlender Herodem/ sol Messias in einer Jungkfrawen leyb/ auß dem stamm Juda geboren werden/ demselben werden die leute willig zufallen/ vnnd er wirt Juden vnnd Heyden in seinen weinberge vnd kirche annemen/ vnnd sein volck heyligen/ vnd mit seinem blute/ von allen jren sünden waschen/ vnd wirrt durchs wort des creutzes/ vnd den mund der seuglingen vnnd vnmündigen sein reych befestigen.

# Am guten Freytage/ Von der ewigen Messe/ vnd eynigen versönopffers/ vnsers Hohenpriesters Jesu Christi/ auß dem 110. Psalm. Hebre. 10. Esaie am 53.

**Ich glaube an Jesum Christum/ gecreutziget vnd gestorben.**

Psalm 110.

**Der Herr hat geschworen/ vnnd wirt jhn nicht gerewen. Du bist ein Priester ewigklich/ nach der weyse Melchisedeck.**

## Was sol man an disem tage betrachten?

WEyl der HErr Jesus an diesem tage sich selbs für vnsere sünde am stamm des creutzes hat auffgeopffert/ sollen wir die krafft vnnd verdienst dieses einigen vnnd waren versönopffers/ erkennen lernen/ damit wir wissen/ wie doch vnsere sünde versönet vnd bezalet sind/ vnd das wir vns für allen andern erdichten Gottesdiensten/ opffern/ messen/ wercken/ hüten können/ dadurch man die sünde der lebendigen vnd der todten versönen/ vnd derselben pein bezalen oder lindern wil.

## Was ist das rechte vnd eynige versönopffer/ meß oder werck/ darmit all vnsere sünde vnd schuldt gebüsset wirdt?

Es ist das eynige opffer/ da der Herr Jesus sein leyb vnd leben/ vnnd rosinfarbes blut ein mal für vnsere sünde auffgeopffert hat/ ddarmit er eine ewige erlösung erworben/ vnd alle vnsere erbsünde/ vnd wirckliche schult/ auff ein mal volkömlich bezalet/ vnd hat vns darmit ein ewige versönung vnd gerechtigkeyt erworben/ sampt dem heyligen geyste/ vnd ewigem leben.

## Wo stehet solches geschrieben?

Christus gibt sein leben zum schultopffer/ Esaie 53. vnd zum lösegelde/ Mathei am 20. vnd zu einer versönung für vnser vnd der welt sünde/ 1 Johan. 2.

Vnd Gott macht seinen Son zum sündeopffer/ auff das wir in jm die gerechtigkeyt würden/ die für jhm gilt/ 1. Corinth. 5. Vnd Christus ist durch sein eygen blut einmal in das heylige eingangen/ vnd hat eine ewige erlösung erworben/ Hebreo. 9. Vnnd hat ein opffer für die sünde auffgeopffert/ das ewigklich gilt/ Hebr. 10.

## Was haben die opffer im alten Testament bedeutet?

Die schuld vnnd sündeopffer sindt fürbilde gewesen/ dises einigen opffers/ gleich wie auch das Osterlemblein/ vnd die besprengung des vihischen bluts.

Die speißopffer sind Fürbilde gewesen der predigte/ wie die lob vnnd danckopffer/ sampt dem reuchwerck/ das gebete/ bekentnuß vnd die dancksagung bedeutet haben.

Darumb haben sich die Ertzvetter auß jren opffern/ neben dem wort erinnert/ der opffer des newen Testamentes/ nemlich des einigen versüünopffers/ predigte vnd lobeopffers.

Nun aber Christus das werck der erlösung/ durch seinen todt volbracht/ hat er die schatten vnd figuren des alten Testaments erfüllet vnd abgethan/ vnnd wil das wir vns seines eynigen opffers trösten/ vnd darneben seinen todt verkündigen/ vnd jm dancken.

Solche lob vnnd danckopffer lest jm Gott gefallen/ sampt vnserm Christlichen leyden vnd wercken/ wenn es geschicht in der erkentnuß vnd vertrauwen dises eyniigen vnsers Hohenpriesters.

## Wie sol ich mich dises opffers theylhafftig machen?

Dieweyl vns der Herr im wort vnd Sacrament/ den schatz vnd verdienst seines opffers/ vorstellet vnnd außteylet/ vnnd besprenget vns mit seinem blut/ 1. Pet. 1. So werden wir dises rechten ablaß/ auß der seyten Christi geflossen/ theylhafftig/ wenn wir disen vnsern gerechten fürsprecher erkennen vnnd annemen/ Denn durch sein erkentnuß werden wir gerecht/ Esaie 53. vnnd haben das ewige leben/ Johan. am 17. Die menschen aber können weder für vns opffern/ noch diß eynige opffer vns applicieren oder zueygenen/ durch jr werck vnd meß halten/ Denn der gerechte lebet seines eygenen glaubens/ Abacuc am 2.

# Am Ostertage/ Vom sieg vnnd Aufferstehung Christi/ Marci am letzten/ Psalmo 16. Esaie 49. Col. 2. Osee am 13. Cap.

**Ich glaub an Jesum Christum/ Aufferstanden von den todten.**

Am Ostertage.

**VNd da der Sabbath vergangen war/ kaufften Maria Magdalena/ vnd Maria Jacobi vnd Salome specery/ auff das sie kemen/ vnd salbeten ihn. Vnd sie kamen zum grabe an einem Sabbather sehr frü/ da die Sonne aufging/ Vnnd sie sprachen vntereinander/ Wer waltzet vns den stein von des grabes thür? Vnd sie sahen dahin/ vnnd wurden gewar/ das der stein abgeweltzet war/ denn er war sehr groß. Vnnd sie gingen hinein in das grab/ vnnd sahen einen Jüngling zur rechten hand sitzen/ der hatte ein lang weyß kleyd an/ vnd sie entsatzten sich.**  
**Er aber sprach zu jnen: Entsetzet euch nicht/ Jr suchet Jesum von Nazareth den gecreutzigten/ er ist aufferstanden/ vnd ist nicht hie/ Sihe da die stedte/ da sie jn hinlegten. Gehet aber hin/ vnd sagets seinen Jüngern/ vnnd Petro/ das er für euch hingehen wirdt in Galileam/ da werdet jr jhn sehen/ wie er euch gesagt hat.**

## Sage mir die Oster Historien!

DA der Herr biß an dritten tage im grabe lag/ ist er vom tode erstanden/ vnnd ein Herr worden in Himel vnd erden/ vnd zum zeugnuß ist er seinen Jüngern fünff mal an disem tage erschienen/ vnnd hat durch Mariam vnnd die lieben Engeln/ seinen sieg vnd vberwindung/ seinen brüdern verkündigen lassen/ Psalm 22.

## Wen hat der Herr Christus vberwunden in disem streyt?

Der schlangen dem leydigen Teufel hat er den kopff zutretten/ Gene. 3. vnnd hat dem Sathan seine wehre vnnd waffen genommen/ wie Dauid dem Goliath/ vnnd hat die pforten der hellen zubrochen/ wie Samson die thor zu Gaza/ vnd den raub außgetheylet/ vnd die gefangenen erlöset/ Esaie 49. wie Abraham Genesis am 14. vnd hat die gefengnuß gefangen/ Psal. 68. wie Cirus Babylon/ vnnd hat die welt vberwunden/ Johan. 16. vnd alle Tyrannen in seine ketten geschlagen/ wie die wilden thier/ vnnd hat die sünde in seinem blute erseufft/ vnd den fluch vom gesetze genommen/ Galat. 3 vnnd die handtschrifft/ so wider vns stunde/ an das Creutz gehefftet/ Coloss. 2. vnd Gottes zorn gestillet/ vnd den todt verschlungen/ Esaie 25. Osee am 13. vnd die hellischen pforten zubrochen/ vnnd hat von seinen feinden triumphieret/ auff seinem triumphwagen/ Ezech. am 1. vnd sie schaw getragen/ Colossen. 2. als der rechte Ritter auß Palestin/ welcher die schöne jungfrawe/ seine liebe Christenheyt vom Drachen errettet/ vnd jr an jren gürtel gebunden/ Wie man solches den kindern in S. georgen spiel/ hatwollen fürmalen.

## Was hat vns Christus durch seine aufferstehung erworben?

Seinen sieg hat er vns geschencket/ 1. Corinth. 15. vnnd wil vnser ewiger schutz vnd schirm sein/ das vns alle Teufel vnnd Tyrannen/ one seinen willen/ nicht ein härlein krümmen sollen. Vnd hat vns eine ewige vnd feste gerechtigkeyt zu einem beudpfenning/ auß disem wunderlichen Krieg mitbracht/ Psal. 22. Roma. 4. welche wir der sünden/ gesetze/ vnserm nagenden wurm/ vnnd Gottes grimmigen zorn können fürhalten/ Vnd hat vns verdienet aufferstehung des fleisches/ vnd das ewige leben/ damit wir vns für dem tode/ grabe vnnd hellen nimmer mehr förchten dörffen.

## Wie sol ich mich der Aufferstehung Christi trösten?

Du solst auffs aller gewisseste glauben/ das Christus dir zu gut/ den Sathan gerichtet/ die welt vberwunden/ die sünde bezalet/ den fluch vom gesetz wegkgenommen/ dich mit Gott versönet/ vnnd den todt gefressen/ dir dein grab geheyliget/ vnd die helle zerstöret hat/ vnd das er dein ewiger schutzherr/ gerechtigkeyt/ aufferstehung vnd leben sein wil/ der dich in seiner hand füre vnd schütze/ vnd deine feinde in seiner macht hat.

Darumb solst du getrost sein/ Johan. 16. vnd dich nicht entsetzen/ wie die Engelein predigen/ sondern von hertzen fro sein/ vnd jn preisen/ denn er wil dein ewiger trost sein/ vnd deine feinde vnter deine füsse legen/ wie im Josua am 10. fürgebildet ist/ vnd wil dich von der hand deiner schinder erretten/ damit jederman erfare/ das er der mechtige Herr in Israel/ vnser Heylandt vnnd Erlöser sey/ Esaie am 49.

# Am andern Ostertage. Vom inhalt vnd krafft der Propheten schrifften/ Psalmo 1. Luce 24.

**Ich glaub an Jesum Christum/ vnsern Lerer.**

Am andern Ostertage.

**Vnd sihe/ zween auß jnen giengen an demselbigen tage in einen flecken/ der war von Jerusalem sechtzig felds wegs weyt/ des namen heyst Emmahus/ vnd sie redeten mit einander von allen disen geschichten. Vnd es geschach/ da sie so redeten/ vnd befragten sich mit einander/ nahet Jesus zu jnen/ vnnd wandlet mit jnen/ aber jre augen wurden behalten/ das sie jn nicht kandten. Er sprach zu jnen: Was sind das für rede/ die jr zwischen euch handelt vnter wegen/ vnnd seyd trawrig? Da antwortet einer/ mit namen Cleophas/ vnd sprach zu jm: Bistu allein vnder den frembdlingen zu Jerusalem/ der nicht wisse/ was in disen tagen drinnen geschehen ist?**  
**Vnnd er sprach zu jnen: Welchs? Sie aber sprachen zu jhm: Das/ von Jesu von Nazareth/ welcher war ein Prophet/ mechtig von thaten/ vnnd worten für Got vnd allem volck/ wie jn vnsere Hohenpriester vnd öbersten vberantwortet haben zum verdamnuß des todes/ vnd gecreutziget. Wir aber hoffeten/ er solte Israel erlösen. Vnd vber das alles ist heute der dritte tag/ das solches geschehen ist. Auch haben vns erschreckt etliche weiber der vnsern/ vnnd sind früe bey dem grabe gewesen/ haben seinen leyb nicht funden/ kommen vnd sagen/ sie haben ein gesichte der engel gesehen/ welche sagen/ er lebe. Vnd etliche vnter vns giengen hin zum grabe/ vnd fundens also/ wie die weyber sagten/ aber jn funden sie nicht.**  
**Vnd er sprach zu jnen: O jr thoren vnd tregs hertzen/ zu glauben alle dem/ das die Propheten geredt haben. Muste nicht Christus solches leyden/ vnd zu seiner herrligkeyg eingehen= Vnd fieng an von Mose vnnd allen Propheten/ vnd leget jnen alle schrifft auß/ die von jm gesagt waren.**  
**Vnd sie kamen nahe zum flecken/ da sie hingiengen. Vnd stellet sich/ als wolt er fürder gehen. Vnd sie nötigeten jn/ vnd sprachen: Bleib bey vns/ denn es wil abendt werden/ vnnd der tag hat sich geneyget. Vnd er gieng hinein bey jnen zu bleyben. Vnd es geschach/ da er mit jnen zu tische saß/ nam er das brot/ dancket/ brachs / vnd gabs jnen. Da wurden jre augen geöffnet/ vnd erkenneten jn. Vnd er verschwand für jnen.**  
**Vnd sie sprachen vnter einander/ Brandte nit vnser hertz in vns/ da er mit vns redet auff dem wege/ als er vns die schrifft öffenet? Vnnd sie stunden auff zu derselbige stunde/ kereten wider gen Jerusalem/ vnd funden die eilffe versamlet/ vnd die bey jnen waren/ welche sprachen: Der HErr ist warhafftig aufferstanden/ vnnd Simoni erschienen. Vnnd sie erzeleten jnen/ was auff dem wege geschehen war/ vnd wie er von jnen erkandt were an dem/ da er das brod brach.**

## Was stehet in disem Euangelio?

DA der HErr vom tode erstand/ offenbaret er sich zweyen Jüngeren/ die gen Emaus giengen/ inn Pilgrams gestalt/ vnnd öffnet vnd leget jnen Auß/ Mosen/ die Propheten vnnd Psalmen/ dardurch jre hertz branten/ vnnd durch die erscheinung/ vnnd die schrifft im glauben gestercket wurden.

## Waruon schreybet Moses vnd die Propheten?

Fürnemlich von Jesu Christo/ das er Gottes vnd Marien Sone/ für der welt sünde gestorben/ am dritten tage erstanden/ vnd in seine herrligkeyt eingangen sey/ vnnd hab ein ewigs reich auff erden/ darinnen man buß vnd vergebung der sünden prediget in seinem namen. Solches ist geschrieben in den verheissungen/ vnd wirdt vorgebildet in Aaronis Priesterthumb/ vnnd der Ertzuetter Historien/ vnd in den Helden vnd Königen/ die des Herrn krieg gefüret haben.

Darneben schreybet Moses die schöpffung/ vnd prediget durchs gesetze die buß/ vnd durch Euangelion vergebung der sünden/ vnd ein künfftiges leben.

## Warumb sol man Mosen vnd dien Propheten glauben?

Darumb/ das die heiligen Gottes/ nit auß menschliichen willen geschriben/ sondern sein durch Gott den heyligen geist getriben/ 2. Pe. 1. welcher durch Mosen/ Propheten vnd Aposteln gered hat/ Acto 4. Vnd das jre schrifften mit grossen wunderthaten im volck Israel befestiget/ vnd durch Christi munde/ vnd der Apostel zeugnuß bekrefftiget/ vnd mit der lieben Merterer blut bestetiget/ vnnd durch die gemeine Christenheyt sind angenommen vnd apporbieret worden.

## Wie kan man Mosen vnnd die Propheten verstehen?

Wenn man sie vor Gottes wort annimpt/ vnnd suchet Christum darinnen in aller demut/ vnd mit hertzlichem gebete/ das vns Christus durch seinen Geist die Schrifft eröffene vnnd auffschliesse/ vnd wenn man die sprachen lernet/ vnnd trachtet nach dem wort Gottes tag vnd nacht/ vnd hörets mit fleiß/ vnd helt in aller ehren die außleger der schrifft/ wie solches in Rachels brunnen vorgemalet ist.

## Was bedeutet der Rachel brunnen Genesis am 29.

Das brünnlein ist die heylige schrift/welcge deb Huden vertrawet/ darfür man Got dancken sol/ Psal. 68. Da ligt ein großer Stein für/ das ist/ die schrifft ist versigelt/ verschlossen/ vnd leyt eine decke drüber/ 1. Cor. 3. die wirt erst gar wegk genommen/ wenn die herde zusammen kommen. Mitler zeyt kombt Jacob der Pilgram/ vnnd öffnet den brunnen/ damit Rachel vnd jre scheflin können gedrencket werden.

Also eröffenet Christus das versperte buch seinen Christen/ Apoc. 5. Wie er in disem Euangelio beweyset.

## Warzu dienet vnd die schrifft/ wenn wir sie mit glauben annemen?

Sie leret vns den willen Gottes/ vnd erkleret vns Jesum Christum/ vnd gibet vns darneben trost/ gedult vnnd das ewige leben/ vnnd erwermet vnd erfrewet vnsere hertzen/ Psal. 119. vnd hilfft das wir frucht bringen zu gelegener zeyt/ vnd nimmermehr verwelcken/ wie der erste Psalm saget.

# Auff den dritten Ostertage/ Wie man busse vnd vergebung der sünden predigen solle/ Luce 24. Actor. 20. Ezechiel. 3. vnd 18. Psal. 19

Du solst den namen deines Gottes nicht mißbrauchen.

**Da sie aber dauon redten/ trat er selbs Jesus mitten vnter sie/ vnd sprach zu jhn: Friede sey mit euch. Sie erschracken aber/ vnnd forchten sich/ meineten/ sie sehen einen Geyst. Vnd er sprach zu jn/ Was seyd jr so erschrocken? vnd warumb kommen soclhe gedancken in ewer hertz? Sehet meine hende/ vnd meine Füsse/ Ich bins selber. Fület mich vnnd sehet/ denn ein Geyst hat nicht fleisch vnnd beine/ wie jhr sehet/ das ich habe/ Vnnd da er das saget/ zeyget er jn hend vnnd füsse. Da sie aber noch nicht glaubten vor freuden/ vnnd sich verwunderten/ sprach er zu jhn: Habt jr hie etwas zu essen? Vnnd sie legten jm für/ ein stück vom gebraten fisch/ vnd hönigseims. Vnd er nams/ vnd aß vor jn.**

**Er aber sprach zu ihn: Das sind die rede/ die ich zu euch saget/ da ich noch bey euch war. Denn es muß alles erfüllet werden/ was von mir geschrieben ist im gesetz Mosi/ Inn den Propheten/ vnd in Psalmen.**

Da öffnet er jhnen das verstentniß/ das sie die Schrifft verstunden/ vnd sprach zu jnen: Also ists geschrieben/ vnd also muste Christus leyden/ vnd aufferstehen von den todten/ am dritten tage/ vnd predigen lassen in seinem namen/ Busse/ vnd vergebung der sünde/ vnter allen völckern/ vnnd anheben zu Jerusalem.

## Was stehet in diesem Euangelio?

DEr Herr Christus befilhet seinen Jüngern inn seinem namen zu predigen/ buß vnd vergebung der sünden vnter allen völckern/ vnd sollen zu Hierusalem anfahen/ wie Esaie am 1. Psalm 110. vnnd 22. Malachie 3. zuuor verkündiget war.

## Was heyst Buß predigen?

Wenn man das gesetz Gottes scherpfet/ vnd straffet die welt vnnd jre gerechtigkeyt/ ernstlich mit den zehen gebotten/ vnnd drawet vnnd warnet zu rechter zeyt/ vnnd vnzeyt den Gottlosen für dem ewigen verderben/ damit eine feine zucht erhalten/ vnd die leute jre sünde erkennen/ vnd für Gottes gericht erschrecken/ vnd sich von jren bösen wegen/ wie die Niniuiter zu Gott bekeren/ vnnd nach Jesu Christo fragen/ vnd fahen an einen newen gehorsam/ nach Gottes willen in rechten guten wercken zu leben.

## Wie prediget man vergebung der sünden?

Wenn man das Euangelion/ von der güte vnd barmhertzigkeyt Gottes prediget/ darinnen vns der Rath vnd gändiger wille vnsers Gottes offenbaret wirt/ Nemlich/ das wir haben vergebung aller vnser pein/ erbschuld vnd wirklicher sünde/ vnnd eine ewige gerechtigkeyt/ sampt dem heyligen geyst/ vnnd ewigen leben/ lauter auß gnaden vmb sonst/ one alle vnser verdienst/ Eph. 2. alleine durch den namen/ kraft vnnd verdienstt des blutes/ todes vnnd aufferstehung Jesu Christi/ welche selige predigt/ durch den glauben angenommen/ ergriffen/ gefast/ machet vns für Gott selig vnnd gerecht/ zun Römern am 1. Capitel/ vnd Actorum am 20. Capitel.

## Sol man denn Gesetz vnd Euangelium predigen?

Ja traun/ denn das ist Christus ernstlicher vnd letzter beuelch/ das die Apostel die Welt mit dem Gesetze saltzen vnnd treyben/ vnnd mit dem liechte des Euangelii erleuchten vnnnd trösten sollen/ Wie solches der Sone Gottes Ezechieli geboten hat/ am 3. Capitel/ vnd er selbs vnd alle Proheten vnnd Aposteln/ den verwundten wein vnnd öle in die wunden gegossen haben.

## Was sollen wir hierauß lernen?

Die Prediger sollen das werck Gottes nicht lessig außrichten/ Jerem. am 48. vnd vmb forcht vnd jres nachteyls willen die straffe nicht vnterlassen/ vnd den leuten die ohren krawen/ vnd sanfft predigen.

Denn Got wil solche vbeltheter vnnd stumme hunde verfluchen/ vnnd das blut des Gottlosen von jren henden fordern/ Ezech. am 3. Sie sollen auch nicht stetigs donnern vnd blixen/ sondern die lechzeden seelen mit dem sanfften regen des Euangelii erquicken vnd laben.

Die zuhörer aber sollen nich vngedultig werden/ vnd mit den zeenen knirschen/ wie Sanct Stephanus zuhörer/ wenn man sie nach dem scherpffsten straffet/ Sonder sie sollen Gottes rath vnnd beuelch erkennen/ Denn wer sich mit Gottes worten nicht wil straffen vnnd warnen lassen/ der muß sich den Türcken vnd das hellissche fewer saltzen vnd rösten lassen.

# Auff den Sontag Quasimodo geniti/ von der ewigen vnd leiblichen beywonung Jesu Christi bey seiner Christenheyt/ JOhan. am 20. Esaie 46. Psalmo 22. und 23.

**Ich der HERr dein Gott/ rc.**

AM abendt aber desselbigen SDabbaths/ da die Jünger versamlet/ vnd die thür verschlossen waren/ auß Forccht der J+den/ kam Jesus/ vnd trat mitten ein/ vnd spricht zu jnen: Friede sey mit euch. Vnnd als er das saget/ zeygeter jnen seine hende/ vnnd seine seyten. Da wurden die Jünger fro/ das sie den Herrn sahen. Da sprach Jesus abermal zu jnin: Frid sey mit euch/ gleich wie mich der Vatter gesandt hat/ so sende ich euch. Vnnd da er das saget/ bließ er dsie an/ vnnd spricht zu jnen: Nemet hin den heyligen Geyst/ Welchen jr die sünde erlasset/ den sind sie erlassen/ vnd welchen jr sie behaltet/ den sind sie behalten.

Thomas aber der zwölffe einer/ der da heysset Zwilling/ war nicht bey jhnen/ da Jhesus kam. Da sagten die andern Jünger zu ihm: Wir haben den Herrn gesehen. Er aber sprach zu jnen: Es sey denn das ich in seinen Henden sehe die negelmal/ vnnd lege meine finger in die negelmal/ vnnd lege meine hand in seine seyten/ wil ichs nicht glauben.

Vnd vber acht tage/ waren abermal seine Jünger drinnen/ vnnd Thomas mit jnen. Kombt Jesus/ da die thür verschlossen waren/ vnd trit mitten ein/ vnd spricht: Fride sey mit euch. Darnach spricht er zu Thoma: Reyche deine finger her/ vnd sihe meine hende/ Vnd reyche deine hand her/ vnd lege sie in meine seyten/ vnd sey nicht vnglaubig/ sondern glaubig. Thomas antwortet/ vnnd sprach zu ihm: Mein Herr/ vnd mein Gott. Sprich Jesus zu ihm: Dieweil du mich gesehen hast Thoma/ so glaubesstu/ Selig sind, die nicht sehen/ vnd doch glauben.

Auch viel andere zeychen thet Jesus vor seinen Jüngern/ die nicht schrieben sind in disem Buch/ Dise aber sind geschrieben/ das ir glaubet/ Jesus sey Christ/ der Son Gottes/ vnd das jr durch den glauben das leben habet/ in seinem namen.

## Was lehret diß Euangelion?

ALs der HErre Christus vom tode erstanden/ vnnd in die herrligkeit seines vaters ist eingangen/ hat er sich viertzig tage seinen jüngern offenbaret/ vnnd ist mit jnen sehr freundtlich vnnd lieblich vmbgangen/ mit jnen geredt von dem reich Gottes/ vnd hat mit jnen geessen vnd getrunken/ vnd sich sehen vnd greiffen lassen/ vnd jre schwachheyt vnd plödigkeyt zu gut gehalten.

## Was soll ich hierauß lernen?

Die vnaußsprechliche freundligkeyt vnnd leutseligkeyt vnsers Herrn Jesu Christi/ welcher von anbegin der welt/ bey seiner kirchen gewonet/ vnd ist mit jr auffs glimpflichste vnd holdselichste vmbgangen/ Prouerb. 8. Sie getröstet vnd beschützet/ vnnd jr gebrechligkeyt zugedeckt/ vnd verglimpffet.

## Hat denn der Son Gottes auch bey den Ertzuettern gewandelt?

Ja/ denn er ist ein ewiger freunde vnd schützer der seinigen/ drumb ist er in Engels vnnd flammen gestalt/ den Vettern erschienen/ mit Abraham hat er geredet vnd geessen/ Sein volck hater auß Egypten durchs rote Meer gefüret/ vnnd sie beleytet inn der fewerseulen.

Darnach im fleisch ist er auff das aller seuberlichste mit seinen Jüngern vnnd armen sündern vmbgangen, wie mit eim glimmenden döchtleinn oder newen ey.

Nach der Aufferstehung hat er viertzig tage/ sampt denen so er mit sich erwecket/ bey seinen brüdern vnd Jüngern gewandelt/ sie vom Reich Gottes gelehret/ getröstet/ vnnd jre schwachheyt vnnd gebrechligkey mit grosser gelindigkeyt vnnd sanfftmut geduldet vnd auffgenommen/ wie er denn noch heutiges tages bey vns ist/ biß an der welt ende/ vnd lagert sich vmb vns mit seinen heerscharen. Vnnd wenn er dem Vatter das Reich vbergeben wirt/ will er in ewigkeit vnter vns/ wie einer auß vns leben/ vnnd wandeln in brüderlicher freundtschafft/ wie in der ersten zun Corinthern am fünfftzehenden geschrieben ist.

## Wie sol ich mich dieser viererley beywonung trösten?

Wenn dih die welt erschrecket/ oder die blödigkeyt deines hertzen will dich verzagt machen/ solst du gewiß sein/ CHRISTUS sey bey dir/ vnnd trage dich in seinem leybe/ biß in das alter / Esaie 46. vnd füre dich in seiner krefftigen hand/ vnnd sey eine fewrige mauren vmb dich/ vnd wölle dich erhalten/ wider alle pforten der hellen/ So wil er dich auch/ wie die seuglingnen gengeln/ Psalm 48. vnnd das glimmende töchtlein in dir nicht außleschen/ Sondern deine gebrechligkeyt zudecken/ vnd mit dir seuberlich vnd fein leyse vmb gehen/ wie mit dem vnglaubigen Thoma/ vndf schüchtern Jüngern.

# Am Sontage Misericordias Domini/ Vom eynigen Ertzhirten vnser seelen/ Johan. 10. Psalm. 23. Ezechielis 34.

**Ich glaub an Jesum Christum/ vnsern Herrn.**

**ICh bin ein guter Hirt/ Ein guter Hirte lesset sein leben für die Schaff. Ein Mietling aber/ der nit Hirte ist/ des die Schaffe nit eigen sind/ sihet den Wolff kommen/ vnnd verlesset die Schaffe/ vnd fleucht. Vnd der Wolff erhaschet vnnd zustrewet die Schaff. Der Mietling aber fleuhet/ Denn er ist ein Mietling/ vnd achtet der Schaff nicht. Ich bin ein guter Hirte/ vnnd erkenne die meinen/ vnnd bin bekandt den meinen. Wie mich mein Vater kennet/ vnd ich kenne den Vater/ vnd ich lasse mein leben für die Schaffe. Vnd ich hab noch andere Schaff/ die sind nicht auß disem Stalle/ vnnd dieselbigen muß ich auch füren/ vnnd sie werden mein stimm hören/ vnd wird ein Herd/ vnd ein Hirte werden.**

## Was leret Christus in disem Euangelio?

Da die Phariseer dem blinden fluchen/ straffet Christus die falschen Hirten vnd Lerer, vnnd warnet seine Christen/ für den wölffen/ dieben/ mördern/ Mietlingen vnd stummen hunden/ vnd weyset vns verirrete Scheflein/ zu dem rechten Pastor vnd Bischoff vnser seelen.

Er nimpt aber die gleichnuß vom Schaffstal vnnd Scheferey/ damit er vns die Propheten vnd Psalmen außlege/ vnd bilde sich vns für/ in der Ertzvetter legende/ welche Schaffhirten gewest sind/ Genesis 47.

## Wer ist denn der rechte Hirt/ vnd Bischoff vnser seelen?

Der Herre Jesus, wie er selber saget/ Ich bin eben der gute Hirt/ welcher Ezechielis am 34. verheissen ist/ vnd der Joseph weydet wie ein Scheflein/ Psalmo 80.

Denn er hat vns arme scheflein gemacht vnd erschaffen/ Psalm. 100. vnd da wir in Adam gefangen/ hat er vns mit seinem eygen blut erworben/ Actorum 20. zu einem ewigen erbtheyl vnd eygenthumb/ vnd hat vns als der rechte Dauid/ auß des Löwens rachen errettet/ vnnd vns verirte schefflein gesucht/ vnd auff seinem rucken/ inn seine hütte vnd kirche getragen/ da heylet er vnsere scheden/ vnd hütet vnd bewaret selber seine herde/ welche er inn seiner hand füret/ vnnd gibet seinen schefflein das ewige leben.

## Was ist die rechte weyde der herde Christi?

Das heylige Euangelion/ die liebliche stimme des Herrn Christi/ das ist die schöne awe/ vnnd der lustige anger/ vnnd der lebendige qual/ vnnd frische wasser/ damit die schefflein Christi geweydet vnd getrencket werden/ wie er spricht: Meine schefflein hören meine stimme/ vnd ich gebe jnen das ewige leben/ Psalmo 23.

## Welches sein die Schefflein Jesu Christi?

Welche disen eynigen Ertzhirten vnd trewen Bischoff jrer seelen erkennen/ seine stimme hören vnd annemen/ vnnd folgenn jm alleine/ vnd die bey der herdt vnd hürden Christi in eynigkeyt der waren Kirchen verharrfen/ vnnd plöcken vnd ruffen zu jrem hirten in allen nöten/ vnnd die jre tegliche milch/ vnd jerliche woolle jrem Hirten/ vnd zu vnterhaltung der hürden/ willig vnnd gern geben/ vnd dienen jederman/ vnd schaden niemandt/ wie ein frommes scheflein/ vnd die sich jrem Hirten zugefallen in gedult vnd gehorsam schlachten vnd auffopffern lassen.

## Wie sol sich ein schefflein seines Hirten trösten?

Es sol gewiß sein/ das es Christus inn seiner handt habe/ vnnd das es niemand auß seinen henden reissen könne/ vnnd das der Hirt bey seinen scheflein ist/ vnd wil des behüten/ auch da es mitten in des Löwen rachen vnd tode stecket/ Psalmo 23. vnnd wil jm am jungsten tage/ das ewige leben geben/ wenn der die Böcke/ so von der herde weglaufen/ vnd auff die steinfelsen geklettert/ vnd sich derzanckt vnd gestirn stösset haben/ außsonder vnd außmertzen wirt/ in das ewige hellische fewer/ Matth. am. 25.

# Am Sontage Jubilate/ Von der Christen trewen/ vnd künfftiger freude/ Johan. am 16. Psalm. 56. vnd 126. Apocal. am 7. vnd 21.

**Zukomme dein Reich/ dein wille geschehe.**

Vber ein kleines/ so werdet jr mich nicht sehen/ vnd aber vber ein kleines/ so werdet jr mich sehen/ denn ich gehe zum Vatter. Da sprachen etliche vnter seinen Jüngern vnter einander/ Was ist das/ das er saget zu vns/ Vber ein kleines/ so werdet jr mich nicht sehen/ vnnd aber vber ein kleines/ so werdet jhr mich sehen/ vnd das ich zum Vater gehe? Da sprachen sie: Was ist das/ das er saget/ vber ein kleines? Wir wissen nicht was er redet./ Da mercket Jesus/ das sie jn fragen wolten/ vnd sprach zu jnen: Dauon fraget jr vnter einander/ das ich gesagt hab/ vber ein kleines/ so werdet jr mich nicht sehen/ vnnd aber vber ein kleines/ werdet jr mich sehen. Warlich warlich ich sage euch/ jr werdet weynen vnnd heulen/ aber die welt wirdt sich frewen/ jr aber werdet trawrig sein/ doch ewer trawrigkeyt sol zur freude werden.

Ein weib/ wenn sie gebirt/ so hat sie trawrigkeyt/ denn jr stunde ist kommen. Wenn sie aber das kind geboren hat/ dencket sie nicht mehr an die angst/ vmb der freude willen/ das der mensch zur welt geboren ist. Vnd jr habt auch nu traurigkeit/ aber ich wil euch wider sehen/ vnd ewer hertz sol sich frewen/ vnd ewer freude sol niemand von euch nemen/ vnd an dem selbigen tage/ wserdet jr mich nichts fragen.

## Was stehet in disem Euangelio?

Der HErre Christus verkündiget seinen Jüngern/ vnd allen Christen/ wie es inen in diser vnd jener welt gehen werde/ vnnd tröstet sie auffs aller freuntlichste.

## Wie wirt es den Christen auff erden gehen?

Sie werden vnschuldigklich vmb des Euangelii vnnd gerechtigkeyt willen gelestert/ verbannet vnd verfolget werden/ vnd werden heulen vnd weynen/ vnd in grossen engsten vnd trawrigkeyt sein/ wie ein weyb das zur geburt arbeyt.

## Was haben denn die armen Christen für ein trost?

Der Herr verheisset jnen den rechten tröster/ den heyligen geist/ vnd das jr trübnuß vnnd schmertzen sol nur ein kleines/ vnd ein augenblick weren/ darnach sol jre trawrigkeyt/ in eine ewige vnd himlische freude verwandelt werden.

Denn er fasset der Christen zeheren in seinen sack/ wie Balsams tröpflein/ vnnd wil der elenden threnen/ die vber sich schreyen/ Syrach 35. seinen elenden Christen am Jüngsten tage abwischen/ wie eine mutter die zehrlein jrem lieben kindlein weckstreichet/ vnnd wil jnen/ auß jrem weinen/ so sie inn gedult außstehen/ einen edlen samen/ vnd hunderfeltige garben wachsen lassen/ welche sie mit freuden auffsamlen/ vnd für Gottes angesicht tragen sollen/ Psalmo 126.

## Wie sollen wir vns disen trost nutz machen?

Wenn die welt vns die zeher herauß zwenget/ vnd spottet vnser darzu/ welches bitter vnnd schmertzlich wehe thut/ sollen wir vns an diß tröstlich wort Christi/ vnd der Psallmen halten/ vnnd gewißlich glauben/ der Dauids trenen in seinen schlauch/ wie ein ölzar gefasset/ vnnd ein jedes tröpflein gezelet/ vnd auffgeschrieben hat/ der sey bey vns mit seinem geiste/ vnd habe ein hertzlichs vnnd brüderlichs mitleyden mit vns/ als ein trewer Bischoff/ vnd wil vns wider erfrewen/ wie ein Kindelbetterin/ an jemem frölichen tage/ wenn vnser leyd ein ende nemen/ vnnd den Gottlosen jr gelechter in den busen rinnen wirt.

# Quellen:

Sämtliche Texte sind der [Glaubensstimme](http://www.glaubensstimme.de/) entnommen. Hier sind zumeist auch die Quellangaben zu finden.

\_\_\_\_----\_\_\_\_----\_\_\_\_----\_\_\_\_----\_\_\_\_----\_\_\_\_----\_\_\_\_----

Die Bücher der Glaubensstimme werden kostenlos herausgegeben und dürfen kostenlos weitergegeben werden.

Diese Bücher sind nicht für den Verkauf, sondern für die kostenlose Weitergabe gedacht. Es kommt jedoch immer wieder zu Fragen, ob und wie man die Arbeit der Glaubensstimme finanziell unterstützen kann. Glücklicherweise bin ich in der Situation, dass ich durch meine Arbeit finanziell unabhängig bin. Daher bitte ich darum, Spenden an die **Deutsche Missionsgesellschaft** zu senden. Wenn Ihr mir noch einen persönlichen Gefallen tun wollt, schreibt als Verwendungszweck „Arbeit Gerald Haupt“ dabei – Gerald ist ein Schulkamerad von mir gewesen und arbeitet als Missionar in Spanien.

Spendenkonto: **IBAN:** DE02 6729 2200 0000 2692 04,   
**BIC:** GENODE61WIE

Alternativ bitte ich darum, **die Arbeit der Landeskirchlichen Gemeinschaft Schlossplatz 9 in Schwetzingen zu unterstützen.** Die Landeskirchliche Gemeinschaft „Schlossplatz 9 in Schwetzingen ist eine evangelische Gemeinde und gehört zum Südwestdeutschen Gemeinschaftsverband e. V. (SGV) mit Sitz in Neustadt/Weinstraße. Der SGV ist ein freies Werk innerhalb der Evangelischen Landeskirche. Ich gehöre dieser Gemeinschaft nicht selber an, und es gibt auch keinen Zusammenhang zwischen der Gemeinde und der Glaubensstimme, doch weiß ich mich ihr im selben Glauben verbunden.

LANDESKIRCHLICHE GEMEINSCHAFT „SCHLOSSPLATZ 9“ 68723 SCHWETZINGEN

Gemeinschaftspastor: M. Störmer, Mannheimer Str. 76,  
68723 Schwetzingen,

IBAN: DE62 5206 0410 0007 0022 89  
Evangelische Bank eG, Kassel

Andreas Janssen   
Im Kreuzgewann 4   
69181 Leimen

Natürlich suche ich immer noch Leute, die Zeit und Lust haben, mitzuarbeiten - wer also Interesse hat, melde sich bitte. Meine Email-Adresse ist: [webmaster@glaubensstimme.de](mailto:webmaster@glaubensstimme.de). Insbesondere suche ich Leute, die Texte abschreiben möchten, bestehende Texte korrigieren oder sprachlich überarbeiten möchten oder die Programmierkenntnisse haben und das Design der Glaubensstimme verschönern können.